text:
Óhøviskar hugsjónir
Parlamentið er – ella átti at verið – bráðpannan, har allar hugsandi hugsjónir eru umboðaðar og øll sjónarmið verða varpað inn í parlamenteringina, fyri at politiska endaproduktið í lógarsniði og øðrum høpi verður so umboðandi og skilagott sum yvirhøvur gjørligt. Hesi fáu fólkini á tingi umboða bara í einum tíðarmáli eitt heilt samfelag og tess borgarar. Er tað nú vorðið óhøviskt at standa undir liðini á eini hugsjón, og at bera hana fram í umboðandi valdsmaskinarínum, soleiðis sum DF´arin, harra Espersen, rør framundir í lesarabrævi í Dimmalætting og Sosialinum, so hevur fólkaræðið fingið eitt rættiligt skot fyri bógvin. Er hendan hugsanin harumframt blivin vanlig millum manna, so býðst ikki fólkaræðinum bøtur, og alternativið er eitthvørt einaræði, ið tá stendur á gáttini at taka yvir valdið, sum ikki gongur út frá fólkinum longur, men frá í erva, har eitthvørt meiningstyranni hevur bygt sær reiður á hinum politiska parnassos.
Søren Espersen rekur annars onki aftur av tí, sum hesin “óhøviski” tjóðveldismaðurin rak fram á torg hendan dagin á tingi. Lesarabrævið er ein svada av uttanumtosi, og okkurt bendir á, at tað fyri tað mesta er øðrvísi fasongurin, sum hevur loypt øði í hann. Tað skal ikki hava verið nóg virðiligt, heldur hann, og tvíheldur um, at eg onkursvegna skal vera gingin berserkaragongd á evsta røðarapalli dana. Hvør fuglur syngur við sínum nevi, øll røðan kann á sjónbandi síggjast inni á heimasíðuni hjá DR – danska kringvarpinum, og har fæst sjón fyri søgn, at samsvarandi okkara sjónarmiðum er grundgevingarrøðin røtt, og í lesabrævi Espersens fæst klárliga sjón fyri søgn, at hann ikki megnar at vísa nøkrum sum helst aftur av tí, sum varð sagt týskvøldið í vikuni. Hann prógvar í grundini bara, at hann framvegis er mikil danskur kolonialistur. At hann vil gera alt fyri at gøllhalda føroyingin innanvert danskar ríkiskarmar. Tað er hansara sjónarmið, mítt er júst hitt øvuta, og tað má og skal ein fólkavaldur tingmaður tola.
Tað var Svend Auken sum einaferð segði um Radikala Vinstra flokkin, at tað var sum at negla buding uppá eitt bróst, at fáast við teir. Áleið soleiðis kennist hetta uppøsta lesarabrævið, ein gassbalón, ið hongur undir loftinum eina løtu, men morgunin eftir er syvjað somikið úr henni, at hon liggur fløt á fjalunum. Kortini nemur hann við eitt einasta ítøkiligt mál: Norðurlandaráðið. Eitt hjartamál hjá øllum føroyingum, tað vísir eisini samfelda undirtøkan á løgtingi fyri sjálvstøðugari umboðan í hesum ráði.
Erlendur Patursson legði uppskot fram um hetta í 1976 – fyri júst 40 árum síðani. Tað fall. Fýra ár seinri – í 1980 – legði danski forsætisráðharrin Anker Jørgensen uppskotið framaftur. Um ikki annað, so er hetta prógv fyri, at ovasti politiski myndugleiki dana, saman við embætisverki sínum, ikki hevur hildið donsku grundlógina vera eina forðing fyri sjálvstøðugum føroyskum limaskapi í norðurlendskum samstarvi. Í heyst varð uppskotið lagt fram av nýggjum, og nú sigst orsøkin til fallið at vera, at danska ríkisgrundlógin stendur ímillum uppskotið og verandi støðu. Tað er søguliga paradoksalt. At ein danskur floksfelagi hjá Jørgensen forsætisráðharra situr sum formaður í Norðurlandaráðnum, táið hetta hendir, hin royndi Henrik Dam Kristensen, ger málið uppaftur meiri spektakulert. Hesin hevði allar møguleikar at benda samlaða norðurlendska viljan rætta vegin, men tað tykist als ikki at hava havt hansara ella Danmarkar áhuga.
Samsvarandi §28 í donsku ríkisgrundlógini, seinast broytt hin 5. juni 1953, skulu í mesta lagi 179 tingmenn sita á Fólkatingi. Av hesum vera tveir valdir í Grønlandi og tveir í Føroyum. Vanligt hevur verið, at flokkar stilla upp til val av hesum slagi. Til Løgting og Fólkating. Fær Tjóðveldisflokkurin annan av fólkatingsmonnunum valdan, so umboðar hann stevnu og veljarar floksins, hvørs fremsta mál er at skipa ein føroyskan stat sum skjótast. Til tess at fremja hendan sjálvsagda tjóðarvilja, verða øll fólkaræðislig amboð og allir demokratiskir pallar brúktir, sum vit røkka í politiska virki okkara, – fyri at lynna undir at fáa framda í verki greiðu stevnu floksins. Hvørjum øðrum skuldi ein tjóðveldismaður, valdur á ting dana, tosað fyri? Annaðhvørt hevur Søren Espersen etið bláseym ella hevur hann drukkið edik, um hann væntaði, at eg skuldi staðið á røðarapallinum, sum ein útvatnaður apologetur og nýggj tvítøkuútgáva av Edmundi Joensen, hvørs politiska høvuðsendmál tóktist vera, eyðmjúkliga at kína donsku statsmaktini við hárinum, bara fyri framhaldandi at sleppa at verða ein partur av tí, sum eftir er av hinum danska imperium.
Espersen og eg eru samdir um, at fólkið í londunum báðum eru frændur. Norðurlendskir frændur, í sama vinarlagi sum norðurlendsku tjóðirnar annars eru í gerandisliga. Tað hevur onki sum helst við stjórnarrættarligu støðuna at gera yvirhøvur. Okkara beggja mál gongur fyri seg inni í einari heilt aðrari sferu, har kampurin um stjórnarvald og rættindi, m.a. hjá føroyingum, fer fram, í hesum førinum stríðið fyri at skipa Føroyar sum ein sjálvstøðugan nationalstat, leysan av donskum høftum.
Í hesum ljósinum skal málið síggjast, og hin demokratiski Tjóðveldisflokkurin hevur onga ætlan um at haka í, fyrrenn evsta mál floksins er rokkið: Republikkin.


c: text/html

text:
Samanseting og val av yrkisnevnd
§1 Nevndin hevur 4 limir, ið verða valdir sambært Løgtingslóg nr. 94 frá 29. desember 1998 um yrkisútbúgvingar, sum seinast broytt við løgtingslóg nr. 57 frá 17. mai 2011 § 22 stk 2, 3 og 4.
Stk. 2. Nevndarlimir skulu vera virknir innan yrkisútbúgvingarøkið og hava minst 5 ára starvsroyndir á økinum.
Stk. 3. Limirnir verða valdir fyri 4 ár.
Stk. 4. Nevndin skipar seg sjálv við formanni og næstformanni. Arbeiðsgevaraumboð er formaður fyrru valhálvu og løntakaraumboð í seinni valhálvu. Løntakaraumboð er næstformaður í fyrru valhálvu og arbeiðsgevaraumboð í seinnu hálvu.
Stk. 5. Tá ið nevndin viðgerð yrki, sum ikki eru umboða av nevndarlimum í nevndini, skal nevndin eftir tørvi, innkalla umboð fyri hesi yrki, sum serkøna hjálp at luttaka í viðgerðini av viðkomandi yrki. Yrkisfeløgini eru við til at tilnevna serkøn innan avvarðandi yrki.
Stk. 6. Nevndin kann innkalla t.d. skúlaumboð, metingardómarar og faklærarar, at luttaka á nevndarfundum.
Fyrisitingin
§2 Útreiðslurnar av yrkisnevndafyrisitingini, samsýningar og ferðaútreiðslur til nevndarlimir og serkøn verða hildnar av játtanini til Yrkisdepilin.
Stk. 2. Avgerðir í yrkisnevndini kunnu ikki útinnast av fyrisitingini, fyrr enn 3 daga freistin at gera viðmerkingar til fundarfrásøgn er farin. Avtalað kann verða gjørd millum formann og yrkisnevndarskrivara at avgreiða skundmál innan 3 daga freistina.
Stk. 3. Uppgávan hjá yrkisnevndaskrivaranum á fundum er at leiða fundin, skriva fundarfrásøgn og samskipa yrkisnevndaarbeiði. Hann hevur ikki atkvøðurætt, men skal luttaka á fundinum.
Stk 4. Skundmál kunna avgreiðast ígjøgum fjarsamskiftið, notat skal gerast um slík mál í hvørjum einstøkum føri, og skulu undirskrivast á næsta fundi.
Arbeiðsgongd
§3 Nevndin hevur fund eftir ásetta fundarkalendara fyri hvørja ráðsetu, ið nevndin hevur samtykt. Um neyðugt verður fundur hildin í úrtíð.
Stk. 2. Yrkisnevndaskrivarin boðar skrivliga ella við telduposti til fundar umleið 1 viku innan ásetta fundin. Er einki mál at viðgera, verður ikki kallað inn til ásetta fundin.
Stk. 3. Um nevndarlimir meta, at tað er neyðugt við eykafundum, verður hetta fráboða yrkisnevndaskrivaranum. Yrkisnevndaskrivarin kann eisini kalla inn til eykafund, um hann metir at tað er neyðugt.
Stk. 4. Yrkisnevndaskrivarin sendir skrá fyri fundin saman við fundarboðunum. Um nevndarlimir ynskja mál á skránna, sum ikki eru nevnd í fundarboðunum, verður hetta fráboða yrkisnevndaskrivaranum, sum síðan setir tað á skrá til fundin. Eisini verða mál, sum koma inn, eftir at skráin er farin út sett á skránna fyri fundin. Men tey mál sum eru fráboðað til fundin, eftir at fundarskráin er send út, kunna bert koma fyri á fundinum um meiriluti er í yrkisnevndini, at tey skulu viðgerðast, annars vera tey at bíða til næsta fund.
Stk. 5. Nevndin er viðtøkufør, tá ið báðir partar hava umboð á fundinum.
Stk. 6. Um mál verða avgjørd við atkvøðugreiðslu, og tað stendur á jøvnum, tá ið atkvøtt verður, er atkvøðan hjá formanninum avgerandi.
Stk. 7. Nevndin hevur heimildir sambært yrkisútbúgvingarlógini, og høvuðsuppgávunar eru eftir § 23 í somu lóg.
Stk. 8. Almennar reglur um gegni og tagnarskyldu eru galdandi fyri nevndarlimirnar. Yrkisnevndarlimur er sambært fyrisitingarlógini ógegnigur, um viðkomandi sjálvur hevur ein serstakan persónligan ella fíggjarligan áhuga í úrslitinum av málinum, ella umboðar ella fyrr í sama máli hevur umboðað onkran, ið hevur ein sovorðnan áhuga.
Stk. 9. Yrkisnevndaskrivarin skal skriva frásøgn frá fundinum og senda limunum hana til góðkenningar í seinasta lagi 5 arbeiðsdagar eftir fundardagin.
Stk. 10. Hava limirnir ikki gjørt vart við seg innan 3 arbeiðsdagar, frá tí teir fingu fundarfrásøgnina, verður frásøgnin roknað sum góðkend.
Gildiskoma
§4. Hesar viðtøkur hava gildið frá 1. mars 2012.
Stk. 2. Nýggj nevnd tekur við 23. november 2011. Formans- og næstformansskifti sambært § 1. stk. 5 verður 1. desember 2013.

robotstxt: allowed

filter: keep


text:
Orð og lag: Lelia Naylor Morris
Týtt: Øssur Berghamar
Upprunaheiti: The Stranger of Galilee
1. Mær birtist í huga, eg stóð ein dag
við Genezarets strond, tí har
varð savnað ein fjøld um ein fremmandan,
sum úr Galilea var.
Eg sá, at hann nam við ein blindan mann,
sum brátt síggjandi, fróur gekk.
Hin lamni, sum einsamur, bundin sat,
nýggja styrki í øklar fekk.
Niðurlag: Áh, eg kendi meg drignan at honum,
hans náði, hans signaða brá.
Hesum fremmanda úr Galilea
gav eg hjarta mítt heilt júst tá.
2. Hann talaði orð, sum fekk bylgjurnar
við eitt til at leggja seg.
Hans myndugleiki fekk stormarnar
at bráðtagna beinanveg.
Í hond hans eg legði mítt lív, mítt alt,
tá hann talaði til mín milt.
Hvør bylgja brátt legðist, hvørt boðabrot
fyri orðum hans: Tig, ver stilt.
3. Tann náði, sum andlit hans lýsti av,
eg ongantíð gloyma kann,
tá eg í syndanna myrkri gekk,
og undurfult hann meg fann.
Eg eyguni fekk á tey merki djúp,
hann í hondum og fótum ber.
Mín Frelsari gjørdist hin fremmandi,
sum nú vinur mín vorðin er.


text:
Ingi Olsen venjari: Nú eru vit ímillum 24 tey bestu liðini
ítróttur08-01-2017 - 23:18 - Jóanis Nielsen
Vit hittu Inga Olsen - sum er ein av venjarunum hjá U-21 liðnum, sum spældi seg til HM í kvøld, vit settu honum nakrar spurningar.
Hevði tú væntað hetta áðrenn kappingin byrjaði?
Nei, vit eru sitaðir til at liggja næstaftast, vit vónaðu, nú Sveis vóru skerdir, at geva teimum ein skarpan gang, men at fyristilla sær, at vit fóru at koma beinleiðis til eitt HM - nei, tað hevði eg ikki fyristillað mær.
Hvat sigur tú um dystin?
Nei, sum eg segði áðrenn, so hevur Finnland heldur ongantíð verið í hesi støðuni, vit vóru sitaðir niðast og næstniðast. tað eru vit vanir við, men at koma at leika um 1. plássið tað var spennandi. Bæði liðini vóru ógvuliga spent og gjørdu nógvar feilir, men av tí at vit kenn betur hvønnannan - okkara spælarar kenna øðiliga væl hvønnannan - aftur í dag traðka øðiliga nógvir til, teir eru fantastiskir. Vit klára at halda stóru finnunum aftanfyri okkum allan dystin. Tað vóru 4 mál leingi í seinna hálvleiki, tá skuldu teir heinta 6 mál, tí máttu teir royna okkurt, og tá veit man, at antin gongur tað ella gongur tað ikki
Tað einu løtuna fingu tit einki mál í 7 minuttir, hvat hendi tá?
Ja, vit royna og leita eftir møguleikum - Fríði verður øgiliga troyttur - Áki og Kjartan royna at skifta, so menn eru troyttir tá, men tíbetur skift, kanska eitt sindur seint, tí vit royndu at spara og spara, men av tí at finnar ikki klára at straffa okkum tá, og vit kláraðu skiftini, so kostaði tað teimum í hinum endanum. Tað gjørdist eitt sindur rokut, vit fingu ikki skjótálopini at rigga.
Hvussu verður til HM í summar?
Jú, tú kanst prøva at hyggja hvør luttekur, tað eru tær allar størstu hondbóltstjóðirnar, so realistiskt sæð, tá ið vit eru sitaðir í 3. ovasta bólki, og tey allarflestu liðini, sum koma til HM, eru sitaði í ovasta bólki, so er givið, at tað verður torført, men nú eru vit so ímillum 24 av heimsins bestu, tað hava vit ongantíð verið í nærnáminda fyrr - so spennandi verður, segði ein sera vælnøgdur Ingi Olsen, við JN.fo eftir sigurin á finnum í kvøld.


text:
Umsóknarbløð
Heilsuhjálparaútbúgving
Byrja í septembur: Vel UMSÓKNARBLAÐ TIL MIÐNÁM
- freist 15. mars.
Møguleiki at velja fleiri útbúgvingar.
Eisini kann nýtast: vanligt UMSÓKNARBLAÐ
Byrja í januar:
Vel vanligt UMSÓKNARBLAÐ
- freist 1. novembur.
Útfylt umsóknarbløð kunnu sendast skannaði, við telduposti, til Heilsuskúlan. Dygdin á skannaðum skjølum kann gera at umsóknin ikki er nøktandi. Umsøkjarin hevur ábyrgd av at tryggja sær at dygdin av viðfestum skjølum er nøktandi, soleiðis at skjølini eru lesbar.
Teldupostadressa: heilsuskulin@skulin.fo
Vegleiðing til umsókn
Uttan niðanfyrinevndu upplýsingar, prógv og váttanir, kann umsóknin vera mett - "ikki nøktandi".
- Tað er umráðandi, at tú grundgevur á umsóknarblaðnum fyri, hví tú ynskir at taka útbúgving sum heilsuhjálpari ella heilsurøktari
- Tað er umráðandi at greiða frá arbeiðsroyndum eftir loknan fólkaskúla
- Avrit av dópsváttan/navnabrævi skulu sendast við umsóknini
- Prógv fyri seinast loknu førleikagevandi skúlagongd skal leggjast við umsóknini
- Um ein ikki er vísur í, um ein lýkur upptøkukrøvini eftir vanligum reglum, er umráðandi at senda inn øll prógv ein hevur av t.d. einkultfakum, skeiðum v.m.
- Umráðandi er at undirskriva umsóknina
Serlig vegleiðing til umsókn - heilsuhjálparaútbúgvingin:
- Um tú hevur 10. flokk, er ikki krav um at arbeiðsroyndir eisini eru prógvaðar
- Um tú t.d. hevur FHS eftir 9. flokk, lýkur tú krøvini fyri upptøku og tá er ikki neyðugt at senda arbeiðsváttanir við umsóknini
- Um tú søkir til heilsuhjálpara við 9. flokki skalt tú senda inn váttan fyri í minsta lagi eitt ára arbeiðsroyndir
- Umsøkjari við 9. flokki: Til heilsuhjálparaútbúgvingina er ikki neyðugt, at arbeiðsroyndirnar eru viðkomandi, innanfyri røkt ella umsorg. Allar arbeiðsroyndir kunnu nýtast.
- Ein váttan frá arbeiðsgevara skal sendast við umsóknini, har tímatal pr. viku/mánaða og tíðarskeið skal vera greitt ásett
- Um tímatalið er minni enn fulla arbeiðsviku um vikuna, skal váttan vera fyri meir enn eitt ára arbeiði
- Tað er ikki neyðugt at senda lønarseðlar sum váttan
Serlig vegleiðing til umsókn - heilsurøktaraútbúgvingin:
- Heilsuhjálparaútbúgving er ein fyrimunur
- Umsøkjari við aðrari skúlagongd, t.d studentsprógvi, HF-prógvi og FHS-prógvi, kann søkja um upptøku, við í minsta lagið 3 mánaða viðkomandi arbeiðsroyndum, fulla tíð
- Upptøka uttan heilsuhjálparaútbúgving krevur, at bøkurnar til heilsuhjálparaútbúgvingina verða lisnar áðrenn byrjan
Viðkomandi arbeiðsroyndir til heilsurøktara:
- Arbeiðsroyndir skulu vera innan heilsu, røkt ella sjúkarøkt. Metingin um arbeiðsroyndirnar eru viðkomandi, verður gjørd, í hvørjum einstøkum føri.
- Um tímatalið er minni enn fulla tíð, skal váttan vera fyri meir enn 3 mánaðir
- Ein váttan frá arbeiðsgevara skal fyriliggja, har meðal tímatal pr viku/mánaða og tíðarskeið er váttað
- Tað er ikki neyðugt at senda lønarseðlar sum váttan
- Lívsroyndir, so sum at passa familju ella egin børn kann ikki telja sum arbeiðsroyndir


text:
06. Aug 2013
Eingi leys størv í løtuni. HVÌ ARBEIÐI EG HER ? “Hví velji eg at starvast í Dagstovninum á Hamrinum? "Finn eitt starv tær dámar‚ og tú arbeiðir ikki aftur í lívinum" ... Eg elski mítt...
05. Aug 2013
Hey tit øll, starvsfólk, børn og foreldur :-)Hjartaliga vælafturkomin úr feriu. Vónandi hava tit havt Eina super-deiliga feriu sman við tykkara kæru.Deiligt at síggja tykkum aftur :-)Vh Annika ...
03. Jul 2013
Góðu tit øll Stovnurin er, sum kunnugt, stongdur frá mánadegnum 15. juli og vit opna aftur mánadagin 5 august. eg ynski tykkum øllum eina góða summarferiu.Síggjast :-)Vh Annika ...
27. Jun 2013
Fríggjadagin 14. juni, hildu vit 10 ára hald á dagstovninum á Hamrinum.Ein framúr góður dag, við nógvum hugna og stuttleika :)Vit hava verðins besta Barnahús her á Hamrinum ;)Takk til tykkum foreldur :) Fyrrapart hugnaðu børn og starvsfólk sær. Á skránni var sjónleikur um reyðhettu,...
12. Jun 2013
Vøggustovurnar hava í dag havt endaveistlu, nú elstu børnini skjótt flúgva víðari í lívinum.Vit dansaðu og lurtaðu eftir tónleiki, eisini fingu vit poppkorn.Á middegi fóru vit til fínt dekkaborð, har vit fingu kjøtsós, pasta og grønmeti. Afturvið fingu vit gandasaft :) Omaná fingu vit pinnaís,...
10. Jun 2013
Góðu foreldur Fríggjadagin 14. juni fara vit at halda 10 ára føðingardag fyri børnum, foreldrum, starvsfólki og øðrum. Starvsfólk og børn fara at hugna sær her um dagin við sjónleiki og sangi - og so fara tey størru børnini á skattaveiðu eisini. Frá kl. 14...
03. Jun 2013
1. juni 2013 høvdu Beinta Andrésen, námsfrøðingur og Joan Poulsen, hjálparfólk, 10 ára starvsdag á Dagstovninum á Hamrinum. Vit vilja ynskja teimum báðum hjartaliga tillukku við 10 ára starvsdegnum. Takk fyri nógvan góðan íblástur og góða samveru. Takk fyri tykkara íkast fyri at børn, foreldur...
21. Mai 2013
15. mai 2013 hevði Astrid Joensen, námsfrøðingur 10 ára starvsdag á Dagstovninum á Hamrinum. Vit vilja ynskja Astrid hjartaliga tillukku við degnum, og samstundis vilja vit takka fyri nógvan góðan íblástur og gott samstarv - vit síggja fram til framhaldandi nógvar góðar løtur saman...


text:
Tíðindi
P/F Poul Hansen fær Lions-heiður
Herfyri fekk P/F Poul Hansen handað heiðursløn frá Lions Club Tórshavn sum Ársins Borgari 2018. Heiðurin fekk P/F Poul Hansen fyri at hava hýst Undirhúsinum ...
Ása Gram fer frá
Ása Gram byrjaði longu sum 16 ára gomul at arbeiða hjá handilsfyritøkuni P/F Poul Hansen. Ása hevur sostatt upplivað ein stóran part av virkis- og ...
Húsavørður til Poul Hansen samtakið
Søkt verður eftir húsavørði til Poul Hansen samtakið Arbeiðið fevnir um · at viðlíkahalda ...
FIFA World Cup Trophy Tour by Coca-Cola
Leygardagin 24. mars var eitt sera spennandi og forkunnugt tiltak á Tórsvølli. Tað var í sambandi við, at HM steypið í fótbólti kom til Føroyar. ...
Innkeypari til Poul Hansen samtakið
Dámar tær at arbeiða við fjølbroyttum arbeiðsuppgávum? Trívist tú við at arbeiða í einum toymi? Fellir tað tær natúrligt at greina og arbeiða ...
HM-steypið í fótbólti kemur til Føroya!
HM-steypið, ið spælarar sum Diego Maradona hava tikið í móti, er nú á veg til Føroya við tiltikna Coca-Cola flúgvaranum. Við í flúgvaranum er eisini ...
Nýtt samstarv um baksturvørur
Søludeildin hjá Poul Hansen samtakinum, hevur gjørt avtalu við “Jensen Brød” og kann nú bjóða viðskiftafólki dygdarvørur frá hesum danska veitaranum í Aalborg. Jensen Brød ...
Hans David Sólsker útlærdur og settur í starv
1. juli 2014 byrjaði Hans David Sólsker í slagtaralæru á Krás. Hann hevur skiftivís arbeitt á Krás og verið á skúla í ávís tíðarskeið, seinastu ...
Tvey barsilsfarloyvisstørv á fíggjardeildini
Poul Hansen samtakið søkir eftir tveimum dugnaligum og álítandi starvsfólkum til roknskapar- og fíggjardeildina at byrja í mars og apríl. Høvuðsskipanin hjá fyritøkuni er ...
PF Poul Hansen luttekur í virkisspæli
Nýtt og spennandi vinnutiltak varð hildið á Glasir í Marknagili týsdagin 14. november 2017. Tiltakið kallast “Business Combat” og er eitt professionelt KT-grundað ...
Broytingar í vøruúrvalinum hjá Samkeyp og Á
Ein av teimum broytingunum, sum viðskiftafólkini í teimum 14 Samkeyp- og 12 Á-handlunum fara at síggja á hillunum komandi tíðina verður, at lágprísvørur sum ...
Fletting 2017
Aftur í ár bjóðar Krás sær at keypa lombini frá tykkum. Tá seyðurin er fluttur til Krás, eru tit leys av øllum arbeiðinum av seyðinum. ...
Farloyvisstarv á fíggjardeildini
Farloyvisstarv á fíggjardeildini hjá Poul Hansen samtakinumVit leita eftir einum dugnaligum starvsfólki til bókhald okkara. Talan er um eitt tíðaravmarkað starv fram til 1. august ...
Stephan Petursson útlærdur sum slaktari
Stephan Petursson útlærdur sum slaktariTann 27. februar bleiv Stephan liðugur at læra og kann nú kalla seg slaktari við sergrein í handli.Stephan hevur staðið lærutíðina ...
Fletting 2016
Nú heystið nærkast, og fjøllini verða gingin, er løtan komin at biða um tíð at fáa seyðin flettan á løggildum sláturvirki. Krás bjóðar sær at ...


text:
Orð og lag: Steintór Rasmussen
Martin líkist ikki abba sínum,
men báðir eru fínir á hvønn sín hátt.
Ofta tú sært abban her í býnum,
Martin kemur sjáldan út um gátt.
Hann fer í bili sum tey mongu
í skúla so tungur mangan dag.
Abbin fer bríkslandi til gongu
til arbeiðis í góðum lag.
Martin situr uppi mangar nætur.
Í spølum livir seg í aðra verð.
Abbin spyr og gevur øllum gætur,
um lívið á sjónum og á landi her.
Martin sendir boð og kjattar tíðum,
á netinum hevur sín profil.
Abbin veit frá londum og frá býum,
og á gomlum hann hevur skil.
Martin í telefonini sær myndir,
í telduni hann nýggjan tónleik fær.
Abbin hoyrir illa og er blindur,
um veður og vind veit altíð svar.
Í FIFA sparkar Martin sum teir stóru,
í spølum hann djarvur fer í stríð.
Steypini, teir bestu eisini vóru
í abbasa fótbóltstíð.
Oftani vit hoyra Martin siga:
Gamlir menn teir hava onki lív!
Abbin kann heldur ikki tiga,
tá dreingir í dag spilla sína tíð.
Martin og abbin eru treiskir.
Veit nakar, hvat ið rættast er?
Hvør í sínum lagi báðir raskir
– liva í síni verð.


text:
Orð: Victor Danielsen
Lag: Charles Hutchinson Gabriel
1. Signaða stund, tá ið ljóða skal hátt
síðsta basúnin, og koma skal brátt
Jesus, vár Harri, ja, tað verður gott
honum at møta, áh, signaða stund!
Niðurlag: Signaða stund, vónríka stund,
signaða stund, vónríka stund!
Ljóðar basúnin, hann kemur við skund,
Jesus, vár Harri, áh, signaða stund!
2. Signaða stund, tá ið skyggja skal bjørt
morgunsins stjørna, um náttin er svørt!
Vinir, vit eiga eitt hop, sum er stórt:
Skjótt kemur Jesus, áh, signaða stund!
3. Signaða stund, tá hann reisa skal tey
øll, sum í trúnni á hann eru deyð,
sum undan okkum, tá Harrin tað beyð,
heim eru farin, áh, signaða stund!
4. Signaða stund, tá ið savna hann skal
øll, ið hann eigur, ein flokk uttan tal,
til sín í luftini! Kunnu vit væl
gleðast nóg nógv til ta signaðu stund!
5. Signaða stund! Her vit troyst kunnu fá:
Altíð at vera har Jesusi hjá,
andlit til andlit hann sjálvan at sjá –
amen, kom skjótt, kom, tú signaða stund!


text: - Hetta er ungdómurin í Skúgvoy, siga tey trý á bakkanum, sum í miðal munnu vera um tey trýss ella meir. Turt konstaterandi. Soleiðis er tað, og longri er tann søgan ikki. Henda turra sannkenning var eitt av eyðkennunum við fyrstu sendingini, Spískamarinum, sum í hesum fyrsta umfari er tikin í Skúgvoy, har høvuðspersónurin, Gutti Winther, fer í bjørgini eftir havhestaeggum og eisini fær líra (Puffinus puffinus) og urtir frá bygdafólkinum, fyrr í summar. Hann kavar niður í gerandisdagin í kulørtu bygdini, har traktorar koyra og veggir eru bláir og gulir, eins og turriklæði. Kamera er á høvdinum, so vit kunnu fylgja við, tá hann hongur í bláum lofti og trýhundrað metrar eru undir honum. Eitt skakandi ævintýr úr okkara egna veruleika. Júst hesin karmur, úr okkara egna veruleika, er kjarnin í einføldu søguni, sum eins og danska Bonderøven og líknandi sendingar úr øllum heimsins londum, leita aftur til náttúruna við teim grundleggjandi ørindum at fáa mat á borðið, beint úr túninum. Sum sagt verður um sendingina: "Tað er matur, fólk og náttúra - tað er sonn matgleði. Tað er Spískamarið!" Úrslitið er smittandi sjónvarp, sum eg segði í ummæli av fyrsta umfari av matsendingunum í fjør. Teir báðir, Pætur Marjunarson Dahl og Gutti Winther, siga, at heimasíðan hjá Spískamarinum fer nú at hýsa øllum sendingunum úr aðru røð, umframt eina rúgvu av eykatilfari. Eitt nú longri útgávur av samrøðum, stillmyndir, uppskriftir, frágreiðingar og lýsingar av støðunum, ið teir hava vitjað og sjálvandi eisini nakrir ”blopparir”. Og so vil eg enn einaferð tríva í mest brúkta orðið í allari sendingini: Fantastiskt! Spískamarið er veruliga fantastisk føroysk sjónvarpsframleiðsla. Til lukku við enn einum umfari!


text:
Yrkislæra
Ein útbúgving betrar um førleikan hjá umsøkjarum og kann geva fleiri møguleikar til arbeiðsmarknaðin. Treytir
Fyri at fáa endurbúgvingarstuðul frá Almannaverkinum skal umsøkjarin hava ein skerdan førleika av heilsuligum ella sosialum ávum. Útlit fyri starvsetan á arbeiðsmarknaðinum eftir loknað útbúgving, skal vera til staðar, og skal kunna føra til fíggjarligt sjálvbjargni. Setunarviðurskiftir
Lærupláss skal verða góðkent, sambært kunngerð um yrkisútbúgvingar. Um arbeiðsgevarin ikki hevur tryggjað, at læruplássið er góðkent, skal hann søkja um góðkenning frá Yrkisútbúgvingarráðnum Umsøkjarin og arbeiðsgevarin skulu undirskriva lærusáttmálan, sum skal góðkennast av Yrkisútbúgvingarráðnum. Somuleiðis skal ein sáttmáli millum Almannaverkið, umsøkjaran og arbeiðsgevaran undirskrivast. Í lærutíðini eru vanligu lønar- og arbeiðsmarknaðarviðurskifti fyri viðkomandi yrki galdandi. Ivaspurningar innan setan, arbeiðstíð, uppsagnartíð, løn, frítíðarløn, løn undir sjúku, vanlukkutrygging og annað skulu loysast eftir galdandi reglum innan yrkið. Umsøkjarin í endurbúgving, verður at meta sum ein hvør annar lærlingur hjá arbeiðsgevaranum. Lønarískoyti
Lønin verður ásett sambært galdandi sáttmála innan yrkið. Í serligum førum kann Almannaverkið veita ískoyti upp til byrjunarløn innan yrkið, um viðurskifti gera, at tað er ógjørligt hjá umsøkjara at klára seg fyri lærlingalønina. Somuleiðis er í serligum førum møguligt hjá Almannaverkinum at endurrinda ein part ella alla lærlingalønina til arbeiðsgevaran, um so er at umsøkjarin er heilsuliga ella sosialt nógv skerdur. Arbeiðsgevarin hevur møguleika at gjalda umsøkjaranum eina hægri løn enn lønin sambært sáttmála. Tó endurrindar Almannaverkið einans løn sambært sáttmála og ikki lønarhækkan, yvirtíð, gávur ella annað líknandi. Lønarendurgjald
Arbeiðsgevarin rindar í fyrstu atløgu lønina. Triðja hvønn mánað skal arbeiðsgevarin senda Almannaverkinum uppgerð yvir útgoldnað løn, frítíðarløn, arbeiðsmarknaðargjøld o.a. Útgoldnað lønin er skattskyldug sum aðrar lønir. Fylgiskriv um lønarendurgjald skal nýtast í samband við uppgerðina.
Almannaverkið endurrindar ikki útreiðslur sum Yrkisútbúgvingarráðið endurrindar. Eftirmetingar
Arbeiðsgevarin skal útvega Almannaverkinum upplýsingar um uppmøting, sjúkrafráveru, aðrar orsøkir og um aðrar møguligar broytingar eru í viðurskiftunum samanborið við støðuna, tá avtalan um læruplássið varð undirskrivað.
Hetta fyri at taka støðu til, um skipanin skal halda fram óbroytt, um broytingar skulu gerast ella um skipanin skal steðgast.
Umsóknarblað til endurbúgving er á síðuni oyðubløð.
Ein útbúgving betrar um førleikan hjá umsøkjarum og kann geva fleiri møguleikar til arbeiðsmarknaðin.
Treytir
Fyri at fáa endurbúgvingarstuðul frá Almannaverkinum skal umsøkjarin hava ein skerdan førleika av heilsuligum ella sosialum ávum. Útlit fyri starvsetan á arbeiðsmarknaðinum eftir loknað útbúgving, skal vera til staðar, og skal kunna føra til fíggjarligt sjálvbjargni.
Setunarviðurskiftir
Lærupláss skal verða góðkent, sambært kunngerð um yrkisútbúgvingar. Um arbeiðsgevarin ikki hevur tryggjað, at læruplássið er góðkent, skal hann søkja um góðkenning frá Yrkisútbúgvingarráðnum Umsøkjarin og arbeiðsgevarin skulu undirskriva lærusáttmálan, sum skal góðkennast av Yrkisútbúgvingarráðnum. Somuleiðis skal ein sáttmáli millum Almannaverkið, umsøkjaran og arbeiðsgevaran undirskrivast. Í lærutíðini eru vanligu lønar- og arbeiðsmarknaðarviðurskifti fyri viðkomandi yrki galdandi. Ivaspurningar innan setan, arbeiðstíð, uppsagnartíð, løn, frítíðarløn, løn undir sjúku, vanlukkutrygging og annað skulu loysast eftir galdandi reglum innan yrkið. Umsøkjarin í endurbúgving, verður at meta sum ein hvør annar lærlingur hjá arbeiðsgevaranum. Lønarískoyti
Lønin verður ásett sambært galdandi sáttmála innan yrkið. Í serligum førum kann Almannaverkið veita ískoyti upp til byrjunarløn innan yrkið, um viðurskifti gera, at tað er ógjørligt hjá umsøkjara at klára seg fyri lærlingalønina. Somuleiðis er í serligum førum møguligt hjá Almannaverkinum at endurrinda ein part ella alla lærlingalønina til arbeiðsgevaran, um so er at umsøkjarin er heilsuliga ella sosialt nógv skerdur. Arbeiðsgevarin hevur møguleika at gjalda umsøkjaranum eina hægri løn enn lønin sambært sáttmála. Tó endurrindar Almannaverkið einans løn sambært sáttmála og ikki lønarhækkan, yvirtíð, gávur ella annað líknandi. Lønarendurgjald
Arbeiðsgevarin rindar í fyrstu atløgu lønina. Triðja hvønn mánað skal arbeiðsgevarin senda Almannaverkinum uppgerð yvir útgoldnað løn, frítíðarløn, arbeiðsmarknaðargjøld o.a. Útgoldnað lønin er skattskyldug sum aðrar lønir. Fylgiskriv um lønarendurgjald skal nýtast í samband við uppgerðina.
Almannaverkið endurrindar ikki útreiðslur sum Yrkisútbúgvingarráðið endurrindar. Eftirmetingar
Arbeiðsgevarin skal útvega Almannaverkinum upplýsingar um uppmøting, sjúkrafráveru, aðrar orsøkir og um aðrar møguligar broytingar eru í viðurskiftunum samanborið við støðuna, tá avtalan um læruplássið varð undirskrivað.
Hetta fyri at taka støðu til, um skipanin skal halda fram óbroytt, um broytingar skulu gerast ella um skipanin skal steðgast.
Lærupláss skal verða góðkent, sambært kunngerð um yrkisútbúgvingar. Um arbeiðsgevarin ikki hevur tryggjað, at læruplássið er góðkent, skal hann søkja um góðkenning frá Yrkisútbúgvingarráðnum
Umsøkjarin og arbeiðsgevarin skulu undirskriva lærusáttmálan, sum skal góðkennast av Yrkisútbúgvingarráðnum. Somuleiðis skal ein sáttmáli millum Almannaverkið, umsøkjaran og arbeiðsgevaran undirskrivast.
Í lærutíðini eru vanligu lønar- og arbeiðsmarknaðarviðurskifti fyri viðkomandi yrki galdandi. Ivaspurningar innan setan, arbeiðstíð, uppsagnartíð, løn, frítíðarløn, løn undir sjúku, vanlukkutrygging og annað skulu loysast eftir galdandi reglum innan yrkið. Umsøkjarin í endurbúgving, verður at meta sum ein hvør annar lærlingur hjá arbeiðsgevaranum.
Lønarískoyti
Lønin verður ásett sambært galdandi sáttmála innan yrkið.
Í serligum førum kann Almannaverkið veita ískoyti upp til byrjunarløn innan yrkið, um viðurskifti gera, at tað er ógjørligt hjá umsøkjara at klára seg fyri lærlingalønina.
Somuleiðis er í serligum førum møguligt hjá Almannaverkinum at endurrinda ein part ella alla lærlingalønina til arbeiðsgevaran, um so er at umsøkjarin er heilsuliga ella sosialt nógv skerdur.
Arbeiðsgevarin hevur møguleika at gjalda umsøkjaranum eina hægri løn enn lønin sambært sáttmála. Tó endurrindar Almannaverkið einans løn sambært sáttmála og ikki lønarhækkan, yvirtíð, gávur ella annað líknandi.
Lønarendurgjald
Arbeiðsgevarin rindar í fyrstu atløgu lønina. Triðja hvønn mánað skal arbeiðsgevarin senda Almannaverkinum uppgerð yvir útgoldnað løn, frítíðarløn, arbeiðsmarknaðargjøld o.a. Útgoldnað lønin er skattskyldug sum aðrar lønir. Fylgiskriv um lønarendurgjald skal nýtast í samband við uppgerðina.
Almannaverkið endurrindar ikki útreiðslur sum Yrkisútbúgvingarráðið endurrindar. Eftirmetingar
Arbeiðsgevarin skal útvega Almannaverkinum upplýsingar um uppmøting, sjúkrafráveru, aðrar orsøkir og um aðrar møguligar broytingar eru í viðurskiftunum samanborið við støðuna, tá avtalan um læruplássið varð undirskrivað.
Hetta fyri at taka støðu til, um skipanin skal halda fram óbroytt, um broytingar skulu gerast ella um skipanin skal steðgast.
Arbeiðsgevarin rindar í fyrstu atløgu lønina. Triðja hvønn mánað skal arbeiðsgevarin senda Almannaverkinum uppgerð yvir útgoldnað løn, frítíðarløn, arbeiðsmarknaðargjøld o.a. Útgoldnað lønin er skattskyldug sum aðrar lønir. Fylgiskriv um lønarendurgjald skal nýtast í samband við uppgerðina.
Almannaverkið endurrindar ikki útreiðslur sum Yrkisútbúgvingarráðið endurrindar.
Eftirmetingar
Arbeiðsgevarin skal útvega Almannaverkinum upplýsingar um uppmøting, sjúkrafráveru, aðrar orsøkir og um aðrar møguligar broytingar eru í viðurskiftunum samanborið við støðuna, tá avtalan um læruplássið varð undirskrivað.
Hetta fyri at taka støðu til, um skipanin skal halda fram óbroytt, um broytingar skulu gerast ella um skipanin skal steðgast.
Dagført tann 04-09-2013


text:
FAG – Nótaskip – Langtíðarsemjan
Vinna18-05-2017 - 08:46 - Jóanis Albert Nielsen
Í undanfarnu lesarabrøvum havi eg heitt á Føroya Arbeiðsgevarafelag (FAG) um at prógva síni uppáhald, um at nótaskipini og teirra tal av fiskiloyvum eru fækkað úr 20 niður í 7 – grundað á eina sokallaða tillaging, sum limirnir í felagnum Nótaskip skulu eitast at hava framt.
Uttan mun til, um FAG-søgan er fingin til vega í ella uttanfyri húsið, so er lagamanni hjá FAG at fáa sannindini í søguni annaðhvørt váttað ella avsannað – innanhýsis, har í húsinum. Stjórin í felagnum Nótaskip hevur fortalt at kalla somu søgu um uppkeyp og samanleggingar í hesum skipabólki.
Eg eri tó rímiliga vísur í, at tað, sum eg havi ført fram, er rímiliga rætt – og at tað, sum FAG hevur ført fram í hesum máli, er ein lodrøtt lygn.
Meðan limirnir í felagnum Nótaskip ókeypis hava fleirfaldað veiðievnið í nótaflotanum, so hava feløg, sum veiða botnfisk undir Føroyum – í tann mun veiðievnini er økt í sambandi við endurnýggjan – goldið fyri hvønn eyka rúmmetur og hvørja eyka hestakraft, av tí at hesi bert kunnu útvegast við keypi frá øðrum feløgum í sama bólki.
Stjórin í felagnum Nótaskip er fyrrverandi tíðindamaðurin og kringvarpsstjórin, Jógvan Jespersen. Jógvan Jespersen er settur til at arbeiða fyri áhugamálunum hjá felagnum. Tvs. fyri at propagandera ella lobbyera (eg veit ikki rættiliga, hvat munurin er á hesum báðum) fyri, í størst møguligan mun, at ávirka ta politisku skipanina til fyrimuns fyri áhugamálini hjá hjá limunum í felagnum Nótaskip.
Í sambandi við propaganda, komi eg ofta at hugsa um orðatakið: „Um ein lygn verður enturtikin nóg ofta, verður hon uppfatað sum sannleiki.“ Verður leitað á t.d. Google, so sæst, at bæði Vladimir Lenin og Joseph Gøbbels skulu hava sagt hetta.
Jógvan Jespersen hevur verið sera virkin tey seinastu árini. Roynt hevur verið at tekna eina mynd, har tað fyrst og fremst er limunum í felagnum Nótaskip og teirra harða arbeiði fyri at takka, at tað gongur so væl í Føroyum. Men, lat meg vísa á,
at:
- russiskur og ikki føroyskur makrelfiskiskapur í føroyskum sjógvi var høvuðsgrundarlagið undir strandalandaavtaluni frá 2000.
- frá 2000-2009 lá tann árliga kvotan av makreli í føroyskum sjógvi um 30.000 tons, hvarav limirnir í felagnum Nótaskip fingu tillutað umleið helvtina. Restin bleiv brúkt í umbýti við russar og norðmenn – fyri at útvega m.a. føroyskum trolarum atgongd til russiskt og norskt sjóøki í Barentshavinum.
- nótaskipini fiskaðu sín part av makrelkvotuni í fremmandum sjógvi (tvs. í ES-sjógvi og norskum sjógvi).
at:
- søgan hjá FAG um tillagingina í nótaflotanum er íspunnin og hevur onki hald í veruleikanum.
- limirnir í felagnum Nótaskip avreiddu at kalla ongan makrel ella sild í Føroyum áðrenn ES-boykottið. Hetta hóast nakrir limir í felagnum áttu uppsjóvarvirkið í Kollafirði.
- uppsjóvarvirkið í Kollafirði bleiv koyrt á húsagang, tí eigararnir sóu onga framtíð í einum frystivirki í Føroyum.
- limirnir í felagnum Nótaskip mótarbeiddu beinleiðis, at føroyingar skuldu krevja størri uppsjóvarrættindi. Teir framførdu: at ongin makrelur var í føroyskum sjógvi, at makrelurin kundi ikki brúkast til matna, at vit máttu vita og ikki gita, o.s.fr.
- felagið Nótaskip og flakatrolararnir sendu eitt mótmælisskriv til politiska myndugleikan.
Frá 2009 til 2011 vaks føroyska makrelkvotan úr uml. 30.000 tonsum til 150.000 tons. Eftir at tann makrelurin, sum bleiv umbýttur við veiðirættindi í Barentshavinum, var tikin burturav, var talan um eina 8-9 faldan av makrelkvotuni – til føroysk feløg, samanborið við árini 2000-2009.
Verandi tilfeingi og fiskirættindi vóru fevnd av „Lógini um vinnuligan fiskiskap“. Fiskirættindini vóru knýtt at ávísum feløgum ella bólkum av feløgum, sum kundu selja og avhenda rættindini sínámillum. Men tað nýggja tilfeingið var, sambært Fiskimálaráðnum sjálvum, ikki fevnt av Lógini um vinnuligan fiskiskap, tí her var talan um nýtt tilfeingi í lógini. Sambært ráðnum hevði tískil onki einstakt felag ella bólkur av feløgum ræðisrætt á – ella framíhjárætt til – hetta tilfeingi.
Í 2010 og 2011 var støðan hjá botnfiskaflotanum so vánalig, at Havstovan rópti varskó (serliga viðvíkjandi toski og hýsu). Í 2010 mælti Havstovan til, at ongin toskur og ongin hýsa bleiv fiskað yvirhøvur. Í 2011 bleiv mælt til at skerja veiðuna eftir toski og hýsu munandi.
Hóast hesa støðu viðvíkjandi ávikavist tí nýggja- og tí kollapsaða tilfeinginum í føroyskum sjógvi – og harvið einum søguligum møguleika fyri at laga flotan til tann nýggja veruleikan, við at flyta feløg úr tí kollapsaðu botnfiskaveiðuni yvir til at fiska eftir tí nýggja tilfeinginum í føroyskum sjógvi – so gera Kaj Leo Holm Johannesen, Jóannes Eidesgaard, Høgni Hoydal og Poul Michelsen í 2011 eina merkisverda avtalu (hjáløgd her), sum teir sjálvir kallað: „Langtíðarsemjan“. (Eg ætli mær seinni at lýsa ta semjuna).
Við hesari merkisverdu avtalu løgdu teir fýra floksformenninir lunnarnar undir tað føroyska fámannaveldið. Tað sær ikki mætari út, enn at limirnir í felagnum Nótaskip blivu beinleiðis beløntir fyri miðvíst at hava mótarbeitt, at Føroyar kravdu at fáa størri uppsjóvarrættindi. Limirnir í felagnum Nótaskip fingu nevniliga tillutað bróðurpartin av teimum nýggju rættindunum – sum serrættindi.
Leisturin frá langtíðarsemjuni í 2011 er – við smávegis broytingum – brúktur tey seinastu 5 árini, soleiðis at limirnir í felagnum Nótaskip fáa í dag nógv tann størsta partin av uppsjóvartilfeinginum. Harumframt eru virkini, sum somu limir eiga, vard av einum avgjaldi (les: stuðli) upp á 2 kr /kg, sum skip skulu gjalda, um landað verður uttanlanda og ikki til teirra virkir í Føroyum.
Leisturin hjá Kaj Leo Holm Johannesen, Jóannes Eidesgaard, Høgna Hoydal og Poul Michelsen vigaði allar føroyskar skipaeigarar og feløg á einari – í lógini og fyri almenningin – púra ókendari vágskál. Leisturin tilvaldi og frávaldi skipaeigarar og feløg – og harvið manningar og familjur – um allar Føroyar. Summir (nakrir ávísir) fingu fleirfaldað síni rættindi – og harvið eisini inntøkurnar til sín sjálvs og sínar manningar. Aðrir vórðu funnir ov lættir á vágskálini. Ongin grundgeving bleiv givin fyri, hvør skuldi hava, og hvør ikki skuldi hava – tíansheldur fyri hví so skuldi verða.
Tað, sum hevur verið frammi alment – um innihaldið av tí komandi uppskotinum til eina fiskivinnunýskipan – boðar ikki frá góðum fyri tey feløg, sum enn eru eftir av teimum, sum í 2011 blivu vigaði og funnin ov løtt á vektini hjá Kaj Leo Holm Johannesen, Jóannes Eidesgaard, Høgna Hoydal og Poul Michelsen. Endaliga uppskotið er ikki kent enn. So, eg fari at lata uppskotið koma, áðrenn fleiri viðmerkingar verða gjørdar til tað.
Í stuttum havi eg bara eitt at siga um arbeiðið hjá Jógvani Jespersen sum stjóra í felagnum Nótaskip: „Respekt“. Respektin kemur serliga av, at Jógvan Jespersen hevur klárað at siga sína søgu, uttan at ein einasti kritiskur spurningur er settur viðvíkjandi tí faktuella innihaldinum í søguni, sum er søgd seinastu nógvu árini.
Ongin – og slættis ikki miðlafólkini – tykjast at hava fingið við, at Jógvan Jespersen hevur skift starv. At hann hevur eina heilt aðra dagsskrá nú, enn tá ið hann var tíðindamaður og kringvarpsstjóri.
Journalistikkurin mótvegis felagnum Nótaskip kallar fram myndina av tíðindafólkunum sum mikrofonhaldarar fyri stjóran, ið sigur frá summarskránni. Fyri at skera tað út í papp: Jógvan Jespersen er ikki longur partur av redaktiónini, men umboðar ávís áhugamál og vil tí fortelja eina ávísa søgu. Tað er í tøkum tíma – nú eftir 7-8 ár, og nýskipanin er á gáttini – at fjórða statsvaldið fer at kanna eftir, hvussu eftirfarandi henda og aðrar søgur eru.
Vh,
Meinhard Jacobsen,
fyrrverandi nevndarlimur í FAG


text:
So er Norðoyastevnan farin afturum bak. Norðoyastevnan er ársins fyrsta summarstevna, tá ið summarstevnurnar byrja er tað summar, og stevnur eru at kalla hvørt vikuskifti fram til Ólavsøku, tá ið flestu føroyingar leggja sæt leiðina til Havnar at hátíðarhalda okkara tjóðarhátíð, sum Ólavsøkan er.
Eg havi ikki skrivað nógv seinastu tiðina. Fyri tíð síðani setti eg mær fyri at eg hvønn morgun skuldi skriva minst 350 orð, hetta bert fyri at forbetra míni evni til at skriva. Hetta megnaði eg í nakrar vikur.
350 orð ljóðar kanska ikki av so nógvum, men tað er ikki so lætt sum man heldur. Tað er ikki altíð tað er nakað at skriva um, men aðrar tíðir gekk tað sum smurt at fáa 350 orð, onkran morgun, kundi tað enntá blíva fleiri enn 1000 orð. Eg skrivaði um morgunin, áðrenn restina av húsinum fekk eygu.
Fyri at fáa tíð til at skriva valdi eg at broyta mína dagsrytmu til at fara hálvan tíma fyrr upp, so eg hevði 30 minuttir til at skriva í. Tað eg skrivaði um var sum oftast tað sum hendi dagin fyri, ein slags dagbók. Eisini hugleiddi eg eitt sindur um ymist, sum kom mær til hugs, sum kanska kundi verið áhugavert at minst afturá. Tá ið eg byrjaði at skriva setti eg niðurteljing á mínar Iphone at telja niður frá 30 minuttum. Eg skrivaði ongantíð longur enn 30 minuttir, sum oftast styttri, tí eg ofta var ov seinur upp, ella tí eg var nøgdur við 350 orð.
Eg fari nú aftur at gera eina roynd at fáa gongd á skrivingina, og ætli eg mær at endurgeva okkurt her á síðuni. Avbjóðingin verður at gera tað til lesna lesarin tímir at lesa.
Vit eru nøkur sum hava melda okkum til at renna hálv marathon í Stockholm í septembur mánaða, í tí sambandi kundi eg hugsa mær at sagt eitt sindur frá hvussu tað gongur við fyrireikingunum hjá okkum, og annars onnur mál sum kunnu hava almennan áhuga.
Renning og tað at liva eitt sunt lív, fyllir nógv í mínum gerandisdegi, so uttan iva verður tað eitt av høvuðsevnunum eg komi at skriva um her á síðini, og vónandi kann okkurt at tí vera til uppmuntring hjá øðrum.
Hendan greinin er 367 orð og 2015 bókstavir, og eg havi skriva í meira enn hálvan tíma nú.


text:
Hvør minnist ikki til skiðkappingarnar, sum skíðfelagið við Olivur á Norðlýsinum og øðrum skipaðu fyri í Langubrekku. Langubrekka var tá landskend, tað var har allir Klaksvíksingar stóðu á skíð. Hetta var seinast í 70’inum og fyrst í 80’inum, tá ið tað meira enn so kom fyri at kavin lá í dagavís. Seinnu árini hevur roynst illa við liggjandi góðum kavaveðrið, tó so í ár hevur verið av tí frægasta, men nú er so eingin Langubrekka, hon mátti víkja fyri nýggjari útstykking Niðan Horn.
Tað eg minnist til at standa á skíð í Langubrekku, so var tað ikki so nógv ein spurningur um stíl, heldur ráddi tað um at koma oman í ein fart, og umráðandi var at duga at bremsa, tí annars var vandi fyri at tú rendi inn í húsini hjá Olivur og Elsu. Eg minnist til nógvar stuttligar løtur í Langubrekku sum stórur smádrongur.
Ein túrur suðureftir í heitari lond er so avgjørt góður, og serliga á vetrartíð, men enn betur er at leita sær í alpurnar at standa á skíð. Í 1996 fór eg á fyrsta sinnið, saman við føroyskum ferðalagi, í fronsku alpurnar at standa á skíð, og skuldi hetta verða byrjanin til ein afturvendandi tátt. Eg havi so at siga á hvørjum ári síðani verið í alpunum í januar ella feburar mánaða. Umframt í Fraklandi so havi eg vitja Eysturríki, Sveits og Italia.
Seinasta ár datt tíverri ímillum so longsulin at sleppa í alpurnar og njóta kavaklæddu víddirnar var stórur. Vit høvdu melda okkum til ein av túrunum hjá Tur.fo, men tíverri so valdi teir at avlýsa, so nú vóru góð ráð dýr. Tíbetur so fekk eg í síðstu løti høvi at hekta meg á annað minni ferðalag, bert kallar, so familjan mátti víkja hesaferð.
So 5. februar gekk leiðin til Alpe d’huez, saman við 7 øðrum spentum stórum smádreingjum. Alpe d’huez havi eg vitja fyrr, men tað eru út við 20 ár síðani, so eg minnist ikki so nógv frá tí túrinum, annað enn høga fjalli Pic Blanc, sum er 3330 m høgt. Tað er eitt must at leggja tað undir skíðirnar. Eisini verður sagt um Alpe d’huez, um sólin ikki skínur í Alpe d’huez so er nátt. Alpe d’huez hevur eisini heimsins longsta svarta bana, hann er heilar 16 km langur, hann byrja júst uppi á Pic Blanc á 3330 m hædd.
Hvat í viðvíkur sólini, ja so má eg siga at tað fyri tað mesta var nátt. Vit fingu ein sóldag, og tá ið vit reistu heim var sól. Pic Blanc fingu vit roynt, tað prógvar myndin í hvørt fall, men ikki ein serliga spennandi túrur, tí meðan vit vóru á veg niðan í lyftini køvdi hann av við kavaroki, so vit mátti klóra okkum oman, vit sóu illa nokk hvønn annan. Vit vóru 3, sum tóka hesa avbjóðing. Heldur enn at royna tiltikina tunnilin, so máttu vit taka langa svarta banan, tí tunnilin var stongdur.
Hóast keðiligt veður so var hetta ein frálík skíðferia. Hetta er fyrstu ferð eg havi staði á skíð hvønn dag, eisini seinasta dag. Eftirsum vit ikki skuldu koyra fyrr enn kl. 17, so bar tað til. Næsta ár so má tað blíva ein familju túrur. Livst so spyrst.


text:
Lyra og Hydra fingu gull
Leygardagin 27. januar var 1. steypakapping í estetiskum fimleiki í Høllini á Hálsi. Kappingin var í tveimum umførum, har pinkur og smágentur kappaðust fyrst og síðan gentur, unglingar og kvinnur.
Ljósið hevði fýra lið við, hjá pinkum, smágentum, gentum og kvinnum. Lyra hjá gentum og Hydra hjá kvinnum megnaðu at vinna gull til 1. steypakapping. Libra hjá pinkum og Vela hjá smágentum fingu eitt fjórða pláss.
2. steypakapping verður í Runavík 11. mars. Tað verður spennandi at síggja, hvussu liðini hava ment seg til næstu kapping, nógv broyting fer fram hjá øllum liðum til 2. steypakapping.
Fimleikafelagið Ljósið ynskir øllum liðum hjartaliga tillukku við úrslitunum.
Allar framførslurnar frá 1. steypakapping síggjast her
Fleiri myndir síggjast her
Úrslitini til 1. steypakapping gjørdust hesi:
Pinkur
1. Støkk Svalan - 12,82 stig
2. HF Mira - 9,92 stig
3. HF Maia - 9,52 stig
4. Ljósið Libra - 7,62 stig
5. HF Milja - 7,57 stig
Smágentur
1. HF Fenja - 14,68 stig
2. Støkk Viólin - 13,97 stig
3. HF Bjalla - 13,62 stig
4. Ljósið Vela - 12,65 stig
5. Støkk Sóljan - 9,50 stig
Gentur
1. Ljósið Lyra - 14,68 stig
2. HF Freia - 14,05 stig
3. HF Nita - 13,47 stig
4. Støkk Flykran - 11,45 stig
Unglingar
1. HF Eina - 14,67 stig
2. Støkk Vípan - 13,28 stig
3. HF Nora - 12,08 stig
Kvinnur
1. Ljósið Hydra - 14,25 stig
2. HF Hulda - 12,85 stig


text:
Suðuroy
Suðuroy er syðsta oyggj í Føroyum (uttan um Flesjarnar). Landslagið í Suðuroy er sermerkt av djúpum firðum. Umframt framúrskarandi landslagið kann oyggin bjóða eitt breitt úrval av áhugaverdum tilboðum, frá søguríku Sandvík í norði til náttúruvøkru Sumba í sunnan. Størstu býirnir, Tvøroyri og Vágur, liggja við firðir umgirdir av fjøllum. Vegir eru millum allar bygdir og býir, og ganga hesir gjøgnum bergtakandi náttúrufyribrigdir. Norðastu bygdirnar, Hvalba og Sandvík, hava samband við hvørja aðra gjøgnum eitt av landsins elstu bergholum. Úr hesum bygdum er vakurt útsýni til Føroya einastu mannleysu oyggj, Lítla Dímun.
Hvalba er einasta pláss, har enn verður arbeitt á kolinum. Hov telist millum elstu bygdir í Suðuroy. Og var Hov høvuðssæti hjá Havgrímur í víkingatíðini, sum eisini er grivin í Hovi. Porkeri er kend fyri sína sermerktu og vøkru trækirkju frá 1847. Sunnast á oynni liggur Sumba, ið fostrað hevur eitt av Føroya mætastu skaldum, Poul F. Joensen. Á veg til og úr Sumba eftir gamla fjallavegnum er Beinisvørð, 470 m høgt, Føroya næsthægsta fuglaberg, sum alkent er fyri sín vakurleika.
Suðuroyggin er tann oyggin í Føroyum, sum liggur longst burturi frá meginøkinum. Ferðasamband er sjóvegis við Smyril og luftvegis við tyrluni. Smyril siglir 2-3 ferðir um dagin av Krambatanga og tyrlan flýgur 2-3 ferðir um vikuna úr Froðba. Frástøðan til meginøkið er ein av orsøkunum til, at fólkatalið í Suðuroynni er minkað rættiliga nógv seinastu árini. Fólkatalið í Suðuroy er minkað 16 prosent í árunum frá 1985 til 2007. Í sama tíðarskeiði er talið á fólki undir 20 ár minkað 31,5 prosent, og aldursbólkurin 20 til 39 ár minkaður 24,8 prosent.
Suðuroyarmál er einki sjálvstøðugt tungumál, men eitt føroyskt málføri eins og havnarmál, norðuroyamál, vágamál, o.s.fr.
Innihaldsyvirlit
[rætta | rætta wikitekst]
Søga[rætta | rætta wikitekst]
Búskapur[rætta | rætta wikitekst]
Ferðavinna[rætta | rætta wikitekst]
Landafrøði[rætta | rætta wikitekst]
Ímeðan fólkatalið í miðstaðarøkinum í Føroyum alsamt økist, so er støðan verri fyri Suðuroynna. Hesi seinastu 30 árini 1985 til 2015 er fólkatalið í til dømis Streymoyarøkinum vaksið við 22 prosentum. Tilsamans eru 4.189 fólk fleiri í Streymoyarøkinum, har fólkatalið er farið úr 18.852 fólkum í 1985 upp í 23.041 fólk við árslok 2014. Fólkatalið í Suðuroy er fallið við 1.233 fólkum. Í 1985 var fólkatalið í Suðuroy 5.882, í 2015 er tað fallið niður á 4.649. Eitt fall í fólkatalinum uppá heili 21 prosent. Tað vil siga at Suðuroyggin hevur mist fimta hvønn íbúgva hesi seinastu 30 árini.
Bygdir[rætta | rætta wikitekst]
Sandvík, Hvalba, Trongisvágur, Tvøroyri, Froðba, Øravík, Fámjin, Hov, Porkeri, Vágur, Nes, Akrar, Lopra, Víkarbyrgi, Sumba.
Kirkjur í Suðuroynni[rætta | rætta wikitekst]
- Sumbiar kirkja
- Vágs Kirkja
- Porkeris Kirkja
- Hovs Kirkja
- Fámjins Kirkja
- Tvøroyrar Kirkja
- Hvalbiar Kirkja
- Sandvíkar Kirkja
- Harumframt er kirkjan á Leiti við Lopra, sum er bygt saman við skúlanum.
Ítróttur[rætta | rætta wikitekst]
Viðgitið fólk[rætta | rætta wikitekst]
Myndasavn[rætta | rætta wikitekst]
Ásmundarstakkur og økið vestanfyri Sandvík.
Hvalba og Lítla Dímun.
Norðbergseiði, eisini rópt Á Drátti, vestanfyri Hvalba.
Sumba og Sumbiarhólmur.
Lopranseiði, Kirvi og Beinisvørð.
Grindabátar á Vágseiði.
Pakkhúsini á Havnalagnum á Tvøroyri.
Á Røðini vestanfyri Trongisvág.
Frímerki frá 2004.
Slóðir[rætta | rætta wikitekst]
- Suðuroy Myndasavn á Flickr hjá Erik Christensen, Porkeri.
- Faroestamps.fo - Suðuroy.
- MF Smyril.
- Suðurrás, Suðuroyarportalurin.
- Visitsuduroy.fo, Suðuroyar Kunningarstova.


text:
Liðkappingin í dart
ítróttur11-03-2018 - 13:55 - Jóanis Nielsen
Síðsta umfarð í liðkappingini í dart var spælt fríggjakvøldið/leygardagin.
Havnar Dartfelag 1 hevði undan síðsta umfari longu tryggja sær FM-heitið, meðan spenningur framvegis var um hini heiðursmerkjaplássini.
Klaksvíkar Dartfelag vann báðar sínar dystir í síðsta umfari og fekk silvur, meðan Vága Dartfelag, ið eisini vann báðar sínar dystir, fekk bronsu.
Úrslitini í síðsta umfari vóru hesi:
HDF 1 – D16 9-0
KDF – D16 9-5
KDF – HDF 1 9-4
VDF – HDF 2 9-6
VDF – Pílar & skot 9-3
HDF 2 – Pílar & skot 9-8
Team Sandoy – HDF 3 9-0 (uttan dyst)
ADF – HDF 3 9-0 (uttan dyst)
ADF – Team Sandoy 9-4
Endaliga støðan í liðkappingini:


text:
Árni Gregersen, ting.fo 06.01.2017 (09:42)
Langur samgongufundur um stórmálini
Løgtingsformaðurin hevur boðað frá, at seinasti framløgudagur í hesi tingsetuni er fyrst í mars. Skal hendan freistin haldast, so fær samgongan ómetaliga nógv at gera.
Fleiri stórmál eru á skránni, sum samgonuleoiðarin hevur lovað verða viðgjørdi í hesi tingsetuni.
Ovast á skránni stendur nýskipan av fiskivinnuni, og stjórnarskipanin er beint eftir. Fiskivinnunýskipanin tí galdandi lóg fer úr gildi á nýggjárinum og stjórnarskipanin, tí samgongan hevur lovað eina fólkatkvøðu um málið í ár.
Harumframt skal gerast ein menningarætlan fyri heilsuverkið, ein pensjónsnýskipan umframt onnur mál, sum fylla knapt so nógv
Samgongufundur var um málini í gjár. Fundurin vardi allan dagin. Grundleggjandi tykist samgongan samd um stóru málini, men sum onkur teirra sigur, so er tað ofta, tá ið smálutirnir skulu viðgerast, at trupulleikarnir vísa seg.
Í fiskivinnuspurninginum eru fleiri meiningar, og tað sama er í menningarætlanini fyri sjúkrahúsverkið.
Viðvíkjandi fiskivinnuskipanini verður tað so, at landsstýrismaðurin við fiskivinnumálum fer at royna at halda fram við samráðingunum við Sambandsflokkin.
Løgmaður leiddi samgongufundin í gjár.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kunning vegna Svimjisamband Føroya
VP veit nú at siga, at Annika Olsen og Jákup Mikkelsen í dag leggja fram uppskot til samtyktar um at marka játtan á 1,2 mió til altjóða luttøku av samlaðu játtanini til Ítróttasamband Føroya.
Í 2015 varð játtanini til ÍSF hækkað við hesum 1.2 mió, til at raðfesta og stimbra altjóða luttøku. Men nú í 2016 er ásetingin um altjóða virksemi av eini og hvørjari orsøk strikað, við tí úrsliti at ÍSF yvirfyri sersambondunum hevur fráboðað, at Løgtingið hevur strikað sokallaðu altjóða puljuna.
Í tíðindunum verður eisini nevnt, at Svimjisamband Føroya má skerja sín hóp til EM í London, og er tað eisini so. Undirritaði hevur vegna SSF meldað út til føroysku svimjifeløgini, at tað væl kann koma hartil, umframt at vit yvirfyri feløgunum og ÍSF hava sett spurnartekin við okkara luttøku á Oyggjaleikum í 2017.
Trupulleikin er partvíst minkandi stuðul frá ÍSF, og partvíst at luttøkan fyri hvønn luttakara nú á EM í London verður væl dýrari enn væntað. Vit hava í fleiri vikur roynt at finna loysnir, men eru komin til tað ógvuliga lágpraktiska, at bíleggingin av kømrum í London skal fastlæsast hósdagin.
Svimjisamband Føroya tekur tí fult undir við uppskotinum hjá Anniku Olsen og Jákupi Mikkelsen, og vónar annars at hetta ikki endar sum eitt partapolitiskt mál.
Vegna Svimjisamband Føroya
Rókur í Jákupsstovu


text:
Sublittoral tarasamfeløg í Suðuroy. Trý pláss við ymiskari styrki á aldubrotum
Sublittorale makroalgesamfund på Suðuroy. Tre lokaliteter med forskellig eksponeringsgrad
BS-uppgáva í lívfrøði, juli 2002, Náttúruvísindadeildin
Skrivað hevur: Agnes Mols Mortensen
Innanhýsis vegleiðari: Eyðfinn Magnussen
Uttanhýsis vegleiðarar: Ruth Nielsen og Arne Nørrevang
Samandráttur
Tara innsavningar vóru framdar av kavarum á trimum plássum í Suðuroy, fyri at kanna tarasamfeløgini. Plássini høvdu ymiska styrki á aldubrotum (eksponeringsgrad): vart, miðal ábart og ábart. Savnað varð inn á 5 m, 10 m og 15 m dýpi. Hugt varð at slagsamanseting, hvussu nógv tey ymisku sløgini fyltu í tí dekkaða arealinum, og hvussu býtið var millum reyð-, grøn- og brúntara, í mun til styrki á aldubrotum og dýpi. Úrslitini vístu, at miðal ábart og ábart, vóru meira lík í slagsamanseting enn vart. Fleiri sløg domineraðu, tað vil siga, fyltu meira, jú størri styrki á aldubrotum og jú grynri var. Reyðtararnir fingu størri býti jú djúpri var, brúntararnir eitt minni býti jú djúpri var, og grøntararnir vóru ikki skrásettir á 15 m dýpi.


text:
TELEFONNUMMAR: SEND SMSBOÐ Ókeypis SMS boð kunnu framyvir bert sendast frá Veðrið í dag Skýggja og nakað av regni verður Norðan 5.2 m/s10.2 °C 6 dagaforsøgn TÍÐINDI HEIMASÍÐUR T-POSTUR 26. aug 2006, 01:35Amerikanskar dreingjareyvirRættiliga seinkað komu All Star United á pallin. Teir vístu seg at vera sera vælegnaðir undirhaldarar. Tónleikaliga var góðskan kanska ikki í topp, men upplivilsið var sera gott. Fleiri myndir Les meira02. aug 2006, 15:07ASU á FjarðafestivalinFjarðarfestivalurin hevur avdúkað tvey nýggj tónleikanøvn. Tað er rockbólkurin All Star United og Eyðun Jacobsen band.
portal.fo - føroyski portalurin
Here are some shots from the show.
Blogged with Flock


text:
Fiskimási
Fiskimási (frøðiheiti - Larus argentatus) er heldur størri enn likka. Á kápuni er hann grábláur. Um strendur og firðir okkara er hann allan veturin at síggja. Hann verpur nakað fyrr enn likkan, eina viku ella tvær, eftir sum veðrið fellur. Helst velur hann sær brattan haga til bústað, ofta røkur millum smáar hamrar, tó síggjast reiður hansara eisini á sløttum haga. Eggini eru so lík likkueggjum, at mesti parturin kennist ikki at - tey allarstørstu eru másaegg, tey allarminstu eru likkuegg, miðalstøddin kann líka væl vera annað sum hitt. 28 dagar vermir hann, hendir seg 27, eisini 29. Dúnungarnir kennast ikki frá likkuungum. Teir verða føddir bæði av sjógvi og landi, og másin er rættur eggjatjóvur. Við reiður hansara liggja skøl av havhestaeggi, lomvigareggi, lundaeggi, harafturat skræða og fjaðrar av kongafiski, bein av stórum krabbum, brot av gágguskeljum. o.á. Másin hevur havt orð fyri nú og tá at drepa okkurt smálamb, og hevði nógv verið til av honum, mundi hann verið verri enn likkan.


text:
Fastalávintshald
Í dag hevur fastalávintshald verið í skúlanum. Vit byrjaðu við at kvøða. Síðan fóru vit í høllina, har tunnusláttur og togtogan vóru á skránni.
Vit høvdu 6 tunnur og fingu 6 ymiskar kattakongar, tveir í hvørji deild. Kattakongar gjørdust Bjartur og Hans Erland úr hádeildini, Tóri og Eyð úr miðdeildini og Andrea og Nanna úr lágdeildini.
Nógv vóru grýluklødd. Lærararnir atkvøddu um bestu grýlu úr hvørjari deild. Tað var eitt sindur torført, og tað tað stóð rímiliga javnt millum fleiri, men tá talt varð saman, fingur vit kortini tríggjar vinnarar. Tey, sum vunnu, vóru Sólrun úr hádeildini, Silja úr miðdeildini og Vár úr lágdeildini.
Áðrenn næmingarnir fóru til hús, fingu teir sunnkist og fastalávintsbollar.


text:
Ístaðin fyri at koma við onkrum nýggjum, so lovar Sambandið framhaldandi veljaranum, at tá ið tey einaferð koma framat aftur, so fer flokkurin at gera alt fyri, at Føroyar aftur gerast meira og meira heftar av donskum blokkstuðli.
Orsøkin skal verða, at jú meira heft vit eru av donskum stuðli jú betur, og at lækking av blokkinum fær samfelagspílarnar at peika skeiva vegin.
Men hvat er so hent síðani blokkstuðulsniðurskurðin seinast, jú, hyggja vit at nýggjastu búskaparfrágreiðingini, so síggja vit, at síðani aldaskifti er:
Privata og almenna nýtslan og íløgur meir enn trýfaldað
Lønirnar til fólkið eru nærum tvífaldað
Yvirskotið hjá vinnufyritøkum er nærum tvífaldað
Privata nýtslan hjá húsarhaldinum er tvífaldað.
Prívatu íløgurnar eru tvífaldaðar
Almennu íløgurnar í krónum eru trýfaldaðar
Landingarvirðið fyri uppisjóvarfiskasløgini er farið úr umleið 200 mió kr til 1400 mió kr
Inn og útflutningurin til og úr Føroyum er umleið tvífaldaður.
osfr osfr.
Stutt sagt, vit hava havt eina fantastiska framgongd síðani blokkstuðulsniðurskurðin.
Ja, vit lækkaðu blokkin og fastfrystu hann fyrst í hesi øldini. Tá varð eisini lovað bál og brand frá sama flokki; – og hótt varð við at hetta fór at elva til niðurskurð í almennum tænastum. Men úrslitið hevur verið beint øvugt. Ongantíð í søguni hava inntøkur landsins verið so høgar, sum aftaná blokkstuðulsniðurskurðin. Og ongantíð í søguni eru almennu veitingarnar vaksnar so nógv bæði í almannaverkinum og í heilsuverkinum, sum aftaná blokkstuðulsniðurskurðin.
Eg sigi ikki, at niðurskurðurin hevur æruna ella skylduna av vøkstrinum, men at leggja honum til last, at allur vøkstur helt uppat orsakað av niðurskurðinum, er beinleiðis ósatt. Vøksturin hevur verið rættiliga høgur síðani!
Takkað verið vinnulívinum. Takkað verið tilfeinginum í havinum. Takkað verið dugnaligum løntakarum á landi og sjógvi, so er og hevur framgongdin verið so ómetaliga stór síðandi aldaskifti.
Vit eru so vælsignaði við gávum og framburði, sum er skaptur her á landi, at tað eigur at verða átalað, tá ið Sambandi starir seg blint á tað einu lítlu og minkandi inntøkuna, sum bara verður givin okkum, tí hon er gjald fyri, at vit afturfyri frásiga okkum fullveldi.
Annita á Fríðriksmørk


text:
Havstovan hevur hitamátarar liggjandi við Oyrargjógv og Skopun, ið støðugt máta hitan í sjónum. Hitin er áleið tann sami í báðum støðum. Orsøkin er, at sjógvurin innast á Landgrunninum verður so væl blandaður av sjóvarfalli.
Mátararnir verða lisnir einar tvær ferðir um árið. Nýggjastu mátingarnar eru nú at síggja her.
Hitamátingarnar verða gjørdar fyri at fylgja við langtíðarbroytingum, sum ávirka vistskipanina á Landgrunninum, og fyri at fáa meir innlit í útskiftingina av sjógvi millum opið hav og Landgrunnin.


text:
Altíð áhugavert at ringja kring landið til tess at fáa vita, hvussu gongst at manna bátarnar. Vit kunnu bara staðfesta, at nógvastaðni gongst væl at manna ungdómsbátarnar, meðan tað sýnist torført at fáa ung at rógva eftir miðnámskúlan. Tá vilja nógv okkurt annað um summarið. Havi fingið orð á Tóka Hartmann Niclasen úr Froðbiar Sóknar Róðrarfelag, og hann er fegin um, at 10-mannafarið Suðuroyingur er mannaður, sum er samarbeiði millum Tvøroyri og Vág. Í løtuni húsast felagið í trimum bingjum, nú nýggja stóra virkið hjá Varðanum Pelagic verður bygt. Og Tóki sigur víðari: Les meira…
Í mun til fólkatalið er Hósvíkar Róðrarfelag felagið, sum hevur flest manningar í FM-kappingini. Til tess at fáa meira vita um róðrarfelagið, ringdi eg fyrst til Gunnbjørn Joensen, sum er innarlagið í felagnum tó ikki í nevndini, men tað er ein dóttir hansara. Og rósandi orð hevur Gunnbjørn til ungu fólkini í Hósvíkar Róðrarfelag, tí umframt at tey hava ábyrgd av kappróðrinum, so skipa tey fyri føstalávint tiltaki, eru við í nýggjárshaldinum og ikki at gloyma stóra regatta tiltakinum. Í næstum fáa tey nýtt 5-mannafar, sum skal eita Heykur, og í summar rógva fýra manningar við bláu bátunum við svørtum stokkum. Í Hósvík búgva 320 fólk. Formaðurin í Hósvíkar Róðrarfelag eitur Tóki Mørkøre, og hann sigur soleiðis: Les meira…
Vesturkirkjan er granni við barndómsheim mítt við Landavegin, og á bønum, har kirkjan stendur, spældu vit sum børn. Stóri steinurin á bønum vekir serlig minni, tí á steininum spældu og sótu børn dagliga. Steinurin var á en ella annan hátt dragandi. -Vit áttu stóra steinin, og har kundu vit í friði sita við okkara dreymum, hildu vit. Grundarsteinurin til kirkjuna varð lagdur í 1968, men ikki fyrr enn 24. februar 1971 var samkoma á bønum, har menn frá byggifyritøkuni Lamhauge & Waagstein settu fyrstu spakarnar í hógvin. Les meira…
Tá talan er um føroyskan kappróður, so var Vestmanna einaferð ein av háborgunum. 10-mannafarið Vestmenningur, 6-mannafarið Fortuna og 5-mannafarið Havfrúgvin vóru mest sum altíð við. Vakrir hvítir bátar við grønum stokki. Men nú sýnist, sum ungdómarin í Vestmanna ikki tímir at rógva um kapp, tí bara ein gentumanning úr Vestmanna rør í summar. Nevndarlimur sigur mær, at ein av orsøkunum er eisini stóri aldurmunurin í dreingja-og genturóðrunum. Les meira…
Altíð áhugavert at venda kikaran til Vágs til tess at vita, hvussu gongst at manna bátarnar. Kappróður stingur djúpt í Vági, og tað var tann tíð, tá bygdin mannaði tvey 10-mannafør Vágbing og Ormin Langa. Umstøðurnar hjá teimum vaksnu har suðurin eru serligar, tí fleiri rógvarar antin arbeiða ella ganga í skúla norðanfjørðs. Havi hitt formannin Rógva Kjærbæk, og hann boðar frá, at seks manningar rógva í summar. Her skal nevnast, at 10- mannafarið Suðuroyingur umborðar alla oynna og er samstarv millum Vágs Róðrarfelag og Froðbiar Sóknar Róðrarfelag. Les meira…
Um tríggjar vikur rógva kappróðrarbátarnir fyrstu FM-róðrarnar á norðoyastevnu. Tá fáa vit fyrstu veruligu ábendinginar, hvussu fer at gangast í summar í øllum bátastøddum. Ódnartøkini í Miðvági vóru væl avgreidd, veðrið var gott at rógva um kapp, tó regnaði eitt sindur. Sjálvt um rógvast skal tríggjar ferðir 140 metrar, so fáa vit altíð ávísar ábendingar. Og serliga tvær ábendingar komu aftrat í Miðvági. Annars er spell, at ikki fleiri manningar rógva ódnartøk, tá nú so nógv orka verður løgd í hetta frálíka róðrarátak. Nakrar manningar kunnu ikki møta, men so eru tað aðrar, sum rætt og slætt ikki tora at møta. Frálíku myndirnar úr Miðvági tók Guðrið Patursson. Seinastu ódnartøkini fyri FM-róðrarnar vera rógvin í Vestmanna leygardagin 26. mai. Les meira…
Fekk sendandi nakrar svart/hvítar hondbóltsmyndir tiknar í ítróttahøllini á Nabb fyrst í 1970-árunum. Á eini myndini sæst ítróttaskrivarin Árni Dahl, sum í síni frítíð skrivaði um ítrótt í Dimmalætting. Tá vóru eingir portalar, teldur ella slíkir hentleikar. Altíð spennandi at bíða, til vit týsmorgun fingu Dimmalætting, sum hvørt húskið í Føroyum fekk. Myndirnar fáa tankarnar at sveima. Les meira…
Tey, sum í landsstýrinum varða av Strandferðsluni, mugu hava misskilt okkurt. Tey halda, at skipini, sum sigla millum oyggjarnar, eru ævinlig gonguverk. Men so er ikki. Tey vita, at skip skulu á sleipistøðu til ársligt eftirlit, og tey vita, at okkurt knappliga kann ganga fyri umborð. Men støðan endurtekur seg ár um ár, tí einki eykaskip er til at taka. Og hvør merkir allar fyrst sviðan av øllum rumblinum, jú, fólkini á útoyggj. Í 2014 fingu skúvoyingar nýggjan/gamlan Sildbera, sum tey eru fegin um. Báturin er nógv sjógóðari enn gamli Sildberin, sum varð bygdur á Tvøroyri í 1979. Nýggi Sildberin siglur eisini skjótari og tekur fleiri ferðafólk. Men skúvoyingar sleppa ikki at hava bátin í friði, tá Teistin ella Ternan fáa afturvendandi brekini. Heilt ófatuligt og ábyrgdarleyst, at Strandferðslan ikki hevur eykaskip at seta inn. Politiskt má orsøkin vera, at talan er ikki um so nógvar veljarar. Og ikki vantar peningur, tí milliónirnar fossa í landskassin, tí skattainntøkurnar eru vaksnar nógv seinnu árini, og nú fær landskassin jú eisini eyka inntøku frá uppisjóvarvinnuni. Fólkini í Tinganesi, sum varða av Strandferðluni, mugu hava misskilt okkurt, (Vagnur)
Síðani aldaskiftið eru tvær vakrar sólskinssøgur hendar í føroyskum kappróðri. Barnaróðurin sá dagsins ljós, og bátar fóru at rógva ódnartøk. Men dapra hendingin var, tá teinarnir 2000 og 1500 metrar vóru strikaðar. Her misti føroyskur kappróður heilt nógv, og nakað av ”sjarmuni” fór. Orsøkin skuldi vera Kringvarpið, sum setti krøv, men orsøkin var ikki Sortudíki, men kring landið, har fólk ikki megnaðu at avgreiða róðrarnar til tíðina. Les meira…
Væl fyriskipað ódnartøk vóru rógvin flaggdagin í Runavík, og har er altíð gott skil, skal eg heilsa og siga. Frálík róðrarlíkindi, nógvir bátar, nógvir áskoðarar og góð róðrarlíkindi, tó regnaði eitt sindur. Teinurin er 140 metrar, sum ikki kann sammetast við at rógva 1000 metrar í FM-róðrunum. Nógvar manningar rógva ikki ódnartók, men hóast hetta fáa vit ábendingar. Les meira…


text:
Hví stilla upp til kommunuval 2012 ?
Eg havi valt at stilla upp á lista D til kommunuvalið 2012. Hví tekur man tað avgerð at stilla upp til kommunuval? Tað kann vera nógvar orsøkir til tess, men eg havi valt at stilla upp, tí eg eri ikki nøgdur við gongdina hjá Fuglafjarðar kommunu síðstu mongu árini.
Eg havi skrivað mær fýra punkt niður, sum kunnu vera við til at gera Fuglafjørð til bestu kommunu í Føroyum.
Hesi punkt eru: missión, viðri, opinleiki og differentiering
Missión
Fuglafjarðar kommuna má gera sær púra klárt, hvat hon ætlar í framtíðini. Tá ið man hevur lagt út í kortið, hvat man fer at arbeiða við, so má man haldi seg til tað og gera tað liðugt. Á hendan hátt er eingin ivi um, hvørja kós Fuglafjarðar kommuna hevur sett.
Virði
Tað størsta virðið ein kommuna hevur, er borgarin. Tað er sjálvandi gott fyri eina kommunu at hava nógv arbeiðspláss at bjóða borgarinum, men uttan borgaran er eingin kommuna. Tíðin er komin, har man lurtar eftir, hvat borgarin hevur upp á hjartað. Avgerðir skulu sjálvsagt takast í kommununi, men man eigir at lurta eftir, hvat borgarin ynskir.
Opinleiki
Opinleiki og politikkur eru tvey ting, sum kunnu vera ring at fáa at virka saman. Men eg trúgvi, at tað ber til, um fólk eru sinnaði til tess. Fyrimunir við opinleika er, at man fær nógv lættari arbeitt saman í kommununi, og man fær nógv fleiri ting fram, sum kunnu gera Fuglafjørð til ein betri bý. Eisini kann kommunan spara nógvar pengar við at arbeiða opið og erligt við tí, sum gerast skal. Og ikki minst fær man reinsað út í gitingum og speklatiónum um, hvat gongur fyri seg.
Differentiering
Tá ið eg hugsi um differentering, so hugsi eg um tvey ting: Borgarin og tað materiella. Fuglafjarðar kommuna hevur eina ávísa upphædd at arbeiða við hvørt ár, eingin ivi um tað. Her má man gera sær púra greitt, hvussu nógv man setur av árliga til útbyggjing og annað í kommununi. Síðani má man eisini gera sær greitt, hvussu nógv man brúkar til at gleða borgaran í kommununi. Hetta hevur eisini við sær, at fólk trívast og føla, at tey eru ein partur av býnum.
Man má gevast við at blaka pengar í eina verkætlan í nøkur ár og síðani gloyma fólkið, sum býr í Fuglafirði.
X við
Árant G. Berjastein


text:
Fasta framsýningin
Tað er útsýni til samtíðina í einum parti av føstu framsýningini á Listasavni Føroya undir heitinum "Samtíðarlist í miðdepil". Framsýningin verður skift umleið annaðhvønn mánað og vísir føroyska samtíðarlist í alskyns miðlum og stílum. Í løtuni verða listaverk hjá Hanna Bjartalíð sýnd fram: smá, litføgur hús úr endurnýtsluviði og ein røð av myndum málaðar á træ. Komandi framsýningar fara millum annað at vísa list hjá Hansinu Iversen og Guðrið Poulsen.
Um listafólkið:
Málarin og myndahøggarin Hanni Bjartalíð (f. 1968) er ein av gávuríkastu modernaðu føroysku listafólkunum. Hann gongur nýggjar leiðir, og enn meira týðandi er, hvussu hann ger tað. Listin tykist rá og barnslig, bæði málningar og tekningar/grafikkur, umframt húsastandmyndir úr endurnýtsluviði eru sermerkt íkast í føroyska samtíðarlist. Verkini hava í sær søgur um modernaða lívið, tey eru full av poesi og dreymum, men eisini ofta merkt av ómildum skemti.
Opið er týsdag til sunnudag kl. 13-16.
Agongugjald er 65 kr, lesandi 25 kr.
Vælkomin á Listasavn Føroya.
Listasavnið er opið mánadag til sunnudag, frá kl. 11 til 17. Eisini heiligdagar
Tíðarskeiðið 1. mai - 31. august:
Mánadag - sunnudag kl. 11.00 - 17.00
Tíðarskeiðið 1. sept. - 30. apríl:
Týsdag - sunnudag kl. 13.00 - 16.00
Mánadag ikki opið
Atgongugjald:
- Vaksin: 65 kr.
- Lesandi: 25 kr.
- Bólkar, min.12 vaksin: 50 kr. fólkið
- Limir og børn undir 16 ár: ókeypis.
Listasavn Føroya
Gundadalsvegur 9
P.O. Box 1141
FO-110 Tórshavn
Føroyar
Tel +298 313579
Email info@art.fo
Facebook


text:
Kiran Jóanesarson
22.11.2016 - 08:26
Fiskur > Tíðindi > Føroyar
Flestu føroysku uppsjóvarskipini, hava fiskað kvoturnar eftir sild og makreli.
Tey flestu føroysku skipini í uppsjóvarvinnuni hava fiskað makrel og sildakvoturnar fyri 2016, og fara nú at rigga til at fiska svartkjaft.
Eitt av skipunum, sum hevur fiskað svartkjaft, er Christian í Grótinum úr Klaksvík, sum kom á Fuglafjørð í gjár við 2400 tons av svartkjafti, sum teir landa til Havsbrún í Fuglafirði.
Talan hevur verið um góðan fiskiskap, og tá ið Christian í Grótinum hevur landað, verður farið nýggjan túr eftir svartkjafti.


text:
Tveir ungir KÍ leikarar gjørt sáttmála
Talan er um leikarar, sum hava verið partur av hópinum hjá besta liðnum seinastu tvey árini
Vit hava gjørt sáttmálar við Aksel B. Danielsen og Mikkjal á Bergi fyri komandi tvey árini. Hesir báðir hava fyrst og fremst verið millum álitisleikararnar á næstbesta liðnum, sum í ár vann bronsu. Aksel fekk sínar fyrstu minuttir á besta liðnum í 2016 og í ár kom hann fimm ferðir á vøllin. Aksel, sum er álopskendur leikari, var toppskjútti hjá KÍ og nummar tvey samanlagt í 1.deild við 15 málum í 24 dystum. Mikkjal, sum er verjuleikari, hevur enn sínar fyrstu minuttir til góðar á besta liðnum, men hevur sitið á bonkinum nógvar dystir. Báðir hava teir vant regluliga við besta hópinum seinastu tvey árini.
Báðir hava teir verið partur av U-landsliðum seinastu árini.


text:
Setursskrivstovan er knýtt at rektarastarvinum sum leiðsluskrivstova og miðfyrisiting fyri stovnin. Uppgávurnar hjá Setursskrivstovuni fevna m.a. um gerð og samskipan av fíggjarlógaruppskotum og játtanum, umframt ávísingar, bóking í FSL-skipanini og eftirlit við givnum játtanum. Setursskrivstovan hevur ábyrgdina av roknskaparhaldi Fróðskaparsetursins, eins og hon umsitur grunnar, studningar o.a.m.
Av øðrum uppgávum eru at nevna: Almennar og innanseturs reglur, fundir í ymsum nevndum, starvsfólkamál, journal, skrásetingar (lesandi, matrikul, próvdómarar, próvtøkur, próvskjøl o.a.), val til stýrið, ársfrágreiðing og annað kunningartilfar, almenn skeið, almennir fyrilestrar, ritgerða- og savningarkappingar, námsferðarstudningar, samstarv og samskifti við aðrar stovnar heima og úti.


text:
U19 EM: Vunnu 3-1 á Skotlandi (47 myndir)
Mynd: Tveir sera fegnir leikarar eftir dystin í dag; Jakobina Joensen, KÍF, vinstrumegin og Inga Helena Henriksen, SÍ, høgrumegin
Hóast eina katastrofala byrjan, har Føroyar komu afturút 8-0 móti Skotlandi í fyrsta setti, so vann U-19 landsliðið hjá kvinnum 3-1 á skotum.
Fyrsta settið vunnu skotar 25-21, eftir at Føroyar vunnu seg nógv inn aftur í dystin eftir vánaligu byrjanina.
Annað settið tóku Føroyar 25-21, og sama uppskrift varð brúkt í øðrum setti, hóast Føroyar vóru aftanfyri stóran part av settinum.
Triðja settið gjørdist sera spennandi, eftir at liðini fylgdust frá 17-17 og skiftust um at verða frammanfyri - men Føroyar vunnu 27-25.
Seinasta settið var rein uppvísing frá Føroyum. Hetta settið endaði 25-14, og harvið hava Føroyar tryggjað sær fyrstu stigini í kappingini.
Jákup Villiam Sivertsen, hjálparvenjari, sigur, at samanumtikið var føroyska liðið betri enn tað skotska, men at spælararnir vóru sera nervøsir við byrjan á fyrsta settinum.
Næsti dystur hjá Føroyum verður í morgin mánadagin klokkan 15.00 móti Luxemborg, sum verður mett at verða eitt tað sterkasta liðið í bólkinum.
Rás2 segði beinleiðis frá dystinum.
Hoyr her hvussu tað ljóðaði tá Óli G. Samuelsen á Rás2 segði frá teimum avgerandi bóltunum í teimum fýra settunum. Hanna Helena Weihe Simonsen var viðmerkjari til dystarfrásøgnina.
Og hoyr her samrøðurnar Óli gjørdi við Jakobinu Joensen, Ingu Helena Henriksen og Jákup William Sivertsen, venjara.
Inga Helena Henriksen gjørdist besti móttøkuleikari í dystinum í dag sambært statistikkinum hjá CEV. Hon hevði 37 % perfektar móttøkur. Nr. 2 var Sára Rannváardóttir Vatnhamar, sum hevði 30 %, meðan Hilda Bolstad Mortensen var á einum 5 plássi við 7 %.
Sára Maria Johansen gjørdist besti blokkleikari í dystinum í dag sambært statistikkinum hjá CEV. Hon hevði 4 perfektar blokkar.
Týsdagin spælir liðið tveir dystir. Tann fyrri byrjar klokkan 9.00 týsmorgun og verður ímóti Liktinstein. Klokkan 15.00 týsdagin spæla Føroyar seinasta dystin ímóti Wales.
Á føroyska liðnum eru:
Úr Fleyr:
Hanna Iansdóttir Biskopstø
Barbara Durhuus
Hilda Bolstad Mortensen
Sára Rannváardóttir Vatnhamar
Úr Drátti:
Petra Sunadóttir Hansen
Úr TB:
Sára Maria Johansen
Úr KÍF:
Elsa Samuelsen
Jakobina Joensen
Úr SÍ:
Malan Maria í Haraldstovu Weihe
Turið Búadóttir
Inga Helena Henriksen
Eva Gunn Niclasen
Føroysku venjararnir eru: Romica Øster og Jákup Villiam Sivertsen


text:
Orð: J. Paulli
Lag: Johan Peter Emilius Hartmann
Týtt: Christian Matras
1. Tit hús tykkum byggið á orðsins klettagrund,
tá vikast ei veggur í lívsódnarstund,
og árnurin er í lívd av krossins træ,
tá búgvið er skýlt undir tryggasta lað;
har krossur berst hátt,
missir myrkrið sín mátt.
2. Hvør ítrótt skal signast í bønar sterka bað,
hvør langtan fullskírast og vón hevjast glað;
um sóldagur rís, um kvøldið legst um lond,
lat bønar dúgvu boða úr bú frá tykkar hond;
har bøn hevur mátt,
standa einglar við gátt.
3. Og hann, sum var boðin í Kána brúðarferð,
sum tíðirnar skifta, hann fylgd tykkar ver!
Vælsignað hvør lon, sum Jesus kallar sín’,
har Harrin vil dvøljast, kann vatn verða vín,
og friður holvir hátt
yvir hjartnanna sátt.
4. Guð skjól tykkum gevi, til lívssól niður fer,
tað ljómar á veg, at Guð kærleiki er!
Hann leiði tá fet í kongaborg um stund,
har eingin skal skiljast, sum kemur á fund,
har fullgjørd er sátt
við Guðs kærleika mátt.


text:
Børn yvir 135 cm
Tá barnið er 135 cm, hevur tað loyvi at nýta vanligt trygdarbelti, men mælt verður til at halda fram at nýta bilpútu við stólabaki, til barnið er 150 cm høgt ella vigar 36 kg, um barnið situr betri á bilpútu enn uttan. Skift bara til bilpútu uttan stólabak, um barnið er ov høgt til stólabakið, t.e., um høvdið fer upp um kantin.
Børn á framsetrinum
Einki lógarásett aldursmark er fyri, nær børn kunnu sita á framsetrinum, men Ráðið fyri Ferðslutrygd mælir til, at børn eru í minsta lagi 140 cm og kunnu nýta vanligt trygdarbelti fyri at sita á framsetrinum við ein virknan stoytkodda. Viðmælt verður at draga stólin heilt aftur, so frástøðan til stoytkoddan er sum longst.
Tilráðing
Lat ongantíð barnið smoyggja skákbeltið undir armin ella aftur um bak. Tað kann vera lívshættisligt í samanstoyti.


text:
Eg arbeiði við marknaðarføring, og tí er upplagt, at onkur av kalendaragávunum, ið eg gevi tær er hoyrir til mítt virksøki. Herfyri vóru bestu lýsingarnar funnar, eg saknaði tó onkrar ímillum tær tilnevndu, og serliga tær sum Dávur Djurhuus gjørdi fyri WTF á G! vóru framúr. Nú veit eg væl, at eg kann tykjast eitt sindur ógegnigur, eftir sum eg var partur av marknaðarføringini av G! í fjør, men hesa lýsing hevði eg einki at gera við.
Men tit kunnu í øllum førum sleppa at síggja lýsingina her.
Góðu fittu Nudlalesarar
Nú í jólamánaðinum, er ein jólakalendari er á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 19 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist ein góður jólamánaði.
Jólanissi


text:
Summargrátítlingurin (lat. Anthus pratensis L; da. Engpiber) er í Norðurafrika og Suðureuropa um veturin. Higar kemur hann summi várini longu í mars, summi í apríl; og í mai koma stundum heilir flokkar í bøin. Skjótt fara teir so út í hagan at leita sær eftir bústað. Tvørtur ímóti fjørugrátítlinginum dámar hesum best á linum haga, har sum bleytar fløtur ella mýrar eru um vegir. Reiðrið leggja teir helst undir ein bakka, so tað ikki sæst og ikki rignir niður í tað. Har verpur hann 5—7 egg, brún við dimmum prikkum; bæði egg og ungar eru nógv smærri enn hjá fjørugrátítlinginum. Bøgan vermir; fer hon av, so vermir steggin, til hon er aftur.
Annars syngur hann dúgliga uppiyvir, til ungarnir eru útkomnir. Eftir tað hoyrist hann minni, strevast við at veiða ungunum mat. Songur hansara er so líkur tí hjá fjørugrátítlinginum, at einans køn oyrur kenna teir at. Ungarnir elta tey gomlu, eftir at teir eru floygdir, og fáa mat frá teimum. Tíðliga á heysti rýma teir. Landanna millum flúgva teir ofta nógvir saman.
Stundum gongst teimum illa. Eitt heystið stutt síðani, tá ið føroysku skipini komu heim undan Íslandi, fingu tey landanna millum áhaldandi ódnarstorm ímóti. Ein ófør mongd av summargrátítlingum settu seg á eitt av teimum. Teir vóru útlúgvaðir og so tyrstir, at teir drukku sjógv av dekkinum. Íløt við vatni vóru sett fyri teir, men teir ræddust tey. Tá ið skipið nærkaðist Mykinesi, sleptu teir raskastu sær á land, men hópur var eftir, tá ið teir komu fyri akker á Sørvági. Flestu av teimum flugu burt um náttina, men nógvir lógu eftir deyðir.
Úr: Mikkjal á Ryggi: Fuglabókin, Dýralæra II. 1951.


text:
Orð: Alfred Samuelsen
Lag: Hart Pease Danks
1. Nú tíðin hon styttist, og skjótt verði eg,
har Jesus, mín Frelsari, er.
Eg síggi tey merki, sum hann fyri meg
fekk, tá ið hann var niðri her.
2. Ein undurfull náði, hann elskaði meg,
á krossinum lív sítt hann gav.
Mín Loysnari bleiv, tá hann ofraði seg. –
Ófatandi kærleikans hav.
3. Mín Harri og Frelsari, kundi eg tó
teg elskað, sum tú uppiber,
tær takkað og minst til, at tað er títt blóð,
sum halgan og reinan meg ger.
4. Ja, kanska í dag eg teg síggja skal fá,
hvør undurfull sjón verður tað.
Við loystari tungu tær lovsyngja tá
skal sálin hin æviga dag.


text:
Spillivatnsætlanin er eitt hugtak í kommunalum høpi. Hetta er ein ætlan um at beina alt skitið frárensl frá rottangum og vatnavlopum út á streymasjógv. Til tess er neyðugt at hava eitt gott og trygt undirstøðukervi við rørum og savningar- og reinsibrunnum.
Av kommununum hevur Tórshavnar kommuna sjálvsagt størstu uppgávuna í so máta. Javnt og samt hevur verið arbeitt við at leggja gamlar kloakkir av nýggjum og føra leivdirnar út á streymasjógv. Hetta er farið fram bæði í Havn, á Argjum, í Hoyvík og bygdunum annars í kommununi.
Batin hevur verið stórur í støðum, men vit eru ikki komin nóg langt enn til tess at lúka treytirnar í spillivatnsætlanini, sum landið hevur gjørt. Fyritreytin fyri at gera framstig er, at nóg nógvir pengar verða játtaðir til arbeiðið.
Frá 2005 setti táverandi samgongan í meðal 15 mió. kr. árliga av á íløgum til arbeiðið, viðhvørt meir. Nógv fekst á skaftið, men sum fráleið minkaðu játtanirnar eins og hugurin hjá teimum ráðandi at fáa hetta frá hondini. Seinastu árini hevur játtanin verið meir at kalla ein viðfáningur, og tessvegna er framvegis langt eftir á mál.
Tjóðveldi metir málið um spillivatnið sum ein tann týdningarmesta umhvørvis- og trivnaðarspurningin í dag. Altumráðandi er, at vit hava reinar áir og vágir, og líka so umráðandi er tað, at vit hava reina luft millum húsini. Hetta eru alt fyritreytir fyri góðum og sunnum trivnaði. Fátt er so køvisligt sum at vaða í kloakkroyki.
Tí raðfestir Tjóðveldi málið, og fáa vit ávirkan eftir býráðsvalið, verða játtanirnar til hesi átøk hækkaðar aftur, so tær muna.
Jógvan Arge varaborgarstjóri úr Tjóðveldi


text:
Sverri Egholm
07.02.2018 - 13:42
Tíðindi > Samfelag & Politikkur > Landspolitikkur
Jacob Vestergaard, tingmaður fyri Fólkaflokkin setti í dag munnligan fyrispurning til Henrik Old, landsstýrismann í samferðslumálum um avlýsingarnar hjá Smyrli í samband við tekniskt arbeiði.
Har kom fram, at rivir eru í bjálkunum, og tí má ymiskt viðlíkaarbeiði gerast.
- Orsøkin til tað, sum verður rópt tekniskt arbeiði er tann, at man er vorðin varugur við rivir í bjálkunum ymsastaðni. Eitt nú fremst á dekkunum 5,6 og 7 í bakborð og í stýriborð, greiddi Henrik Old frá.
- So er man tað klókari, at Smyril er blivin linur í kongunum, og er farin at skrædna. Og at ymisk sveisiarbeiðir mugu fara fram. Tað sum undrar meg, er at man ikki veit hvat gongur fyri seg, at man bara hoyrir um teknisk arbeiði, segði Jacob Vestergaard.
Arbeiðið, sum skal gerast, er fyri tað mesta sveisiarbeiði og letur seg ikki gera meðan skipið er í sigling.
- Arbeiðið verður helst liðugt um ein mánaða, men broytingin í siglingini í gjár var tann seinasta um ikki okkurt heilt annað hendir, greiddi landsstýrismaðurin frá.
Jacob Vestergaard segði, at umborð eru ymisk øki avbyrgd, og at hann hevur verið umborð, tá ferðafólk hava gingið og leitað eftir óljóðið.
- Eg havi verið við Smyrli, har man hevur gingið og leitað eftir óljóðið tí man hevur hoyrt klirr og larm. Og tað er komið øgiliga langt, tá man umborð hoyrir, at nú byrjar at skinkla ymsastaðni. Tí burdi eitt eftirlit fangað slíkt áðrenn tað kom har til, heldur Jacob Vestergaard.


text:
U18 Gentur: Taptu 4-3 fyri Turkalandi
ítróttur03-07-2017 - 08:26 - Jóanis Nielsen
Føroyska U18-landsliðið við gentum tapti fyrsta dystin í menningarkappingini, sum í hesum døgum verður spæld í Lettlandi. Úrsltið gjørdist 4-3 til Turkaland.
- Genturnar stríddust sera væl allan dystin, og høvdu helst uppiborið stig. Men mótstøðuliðið var gott, og gjørdu eisini ímóti reglunum hjá UEFA viðvíkjandi spælitíð til allar – hetta fyri at vinna dystin. Eg eri nøgdur við avrikið, men ikki úrslitið, sigur John Petersen, venjari.
Turkaland var fyrsta avbjóðingin hjá føroyska U18-landsliðnum við gentum, sum í hesum døgum tekur lut í UEFA menningarkapping í Riga í Lettlandi. Og føroyska liðið kom eisini væl frá byrjan, og longu tá fyrri hálvleikur var lítið meir enn hálvrunnin var støðan 3-0 til Føroyar. Men tá avtornaði fóru tær turkisku avstað við øllum. Úrslitið gjørdist 4-3 til Turkaland.
Tá 13 minuttir vóru spældir legði Rebekka Danielsen Føroyar á odda, og lítla løtu seinni økti Jensa Tórolvsdóttir til 2-0, áðrenn Kristin Højsted í 23. minutti skoraði til 3-0. Turkalandi eydnaðist tó at minka um munin við brotssparki beint fyri steðgin.
- Vit spældu ein góðan fyrra hálvleik, har allar avtalur verða hildnar, og genturnar eru sera effektivar framman fyri málinum. Dagsins spælari hjá okkum, Randi á Bergi, er eisini viðvirkandi til, at vit eru á odda 3-1. Í seinna hálvleiki gera vit fleiri mistøk, kanska orsaka av møði – og tíverri fáa turkar trý mál afturat, sigur John Petersen við heimasíðuna hjá FSF.
Næsti dystur hjá føroyska U18-landsliðnum verður mánadagin, tá Lettlandi er mótstøðuliðið. Ferðalagið kemur aftur til Føroyar týsdagin.
Føroyska liðið byrjaði soleiðis
Randi á Bergi (G), Poula Andreasen, Jensa Tórolvsdóttir, Sara S. Lamhauge, Julia N. Mortensen (C), Kristin Højsted, Hanna K. Poulsen, Julia Helena Henriksen, Rebekka K. Olsen, Rebekka E. Danielsen og Sanna Jacobsen.
Í seinna hálvleiki komu hesar á vøllin
Ása S. Carlsen, Bjarta Djurhuus, Rúna Olsen, Sólva Strøm Olsen, Andrea Hoydal (G), Rebekka Gjógvará og Sonja Dalsgaard.
Aftaná dystin var føroyski málverjin, Randi á Bergi kosin til dagsins spælara - Mynd: Trygvi Mortensen


text:
Orð: Birni Dam
Lag: Birni Dam og Simme Arge Jacobsen
1. Kenna tit Rasmus, Rasmus í Gørðum,
hann eigur sær bæði hestar og neyt.
So hevur hann hjallin niðri í fjørum,
saltfisk og sperðil, um á hjá honum treyt.
Men Rasmus, ja Rasmus, hann følir seg so eina,
hann hugsar um Rasminu, sum situr heilt aleina.
Tí Rasmus, ja Rasmus, hann er gamal drongur,
slaturin gongur, hann tímir ikki longur.
2. “Nú má eg mær finna eina fitta gentu,
hevði eg torað at ligið framvið.
Eg fylgdi Rasminu, sjálvt um teir mangan flentu,
men kanska hon ikki er heilt ómøgulig.”
Tí Rasmus, ja Rasmus, hann er gamal drongur,
slaturin gongur, hann tímir ikki longur.
Hann droymir um Rasminu bæði dagar og nætur,
vinirnir arga hann, so hann er ofta nokk so flatur.
3. Og Rasmus, ja Rasmus, hann fór sær ein dagin
yvir at nesi og norður um á.
At fríggja hann ætlaði, reyður og smæðin,
spurdi Rasminu, á knøunum hann lá:
“Rasmina, Rasmina, mín fitta rosina,
vilt tú um meg fjálga, mín lívsins kamina?”
“Ja, elskaði Rasmus, nú kundi eg skríggjað,
í tríati ár havi eg nú væntað teg at fríggja”.


text:
Kunoyar kirkja 150 ár
01.12.2017 - 08:36 - Tíðindaskriv
1. sunnudag í advent í 1867 vígdi sóknarpresturin, Ernst Bugislaus Wesenberg, Kunoyar kirkju. Próstur, V. U. Hammershaimb, hevði forfall, og hevði tí givið sóknarpresti heimild at víga kirkjuna.
Kirkjan hevur sostatt 150 ár á baki, og í tí sambandi verður hátíðargudstænasta sunnudagin 3. des. kl.12.00. Jógvan Fríðriksson biskupur kemur at prædika. Eisini koma prestar, ið nú eru í kalli, saman við eldri prestum at luttaka. Eftir gudstænastuna verða øll boðin í bygdarhúsið til døgurða.
Sunnukvøldið verður konsert í kirkjuni kl.19.30 við Gøtu kirkju og ungdómskórið, og eisini kemur ein kvartett úr Klaksvíkar Hornorkestri at spæla nøkur jólaløg.
Sjálvan ársdagin 1. des. kl. 19.00 verður kvøldseta. Marjun Lómaklett hevur stutta hugleiðing um “Kirkjusiðir í eldri tíðum,” og Óluva Klettskarð heldur fyrilestur við heitinum “Nú ringja kirkjuklokkur so hátt...” - ein siðsøgulig lýsing av Kunoyar Kirkju sum savnandi megi og miðstaður fyri bygdafólkini í Kunoy, Haraldssundi og á Skarði. Drekkamunnur verður eisini at fáa.
Ábøtur hava verið gjørdar á kirkjuna til hátíðardagin. Øll ravmagnsskipanin er gjørd av nýggjum, nýggjar ljósakrúnur, og annað ljós er eisini sett upp. Harumframt er kirkjan málað av nýggjum bæði innan og uttan. Uttan um kirkjuna eru flísar lagdar.


text:
Opin venjing av Soli Deo Gloria
Nú hevur tú ein heilt serligan møguleika at sleppa við handan leiktjøldini á Tjóðpallinum. Kom til opna venjing av Soli Deo Gloria hósdagin 8. februar kl. 19.30
Uppliv kenda danska leikstjóran Christoffer Berdal arbeiða við teimum fýra sjónleikarunum á pallinum og fá innlit í listaligu prosessina fáar dagar undan frumsýningini.
Tað er ókeypis at vera við til opnu venjingina, sum varir umleið hálvan annan tíma. Undir venjingini verður gjøgnumgongd av útvaldum pallmyndum við leikstjóra og leikarum og aftaná er møguleiki fyri spurningum og práti við leikstjóra og leikarar.
Les meira um Soli Deo Gloria >
SOLI DEO GLORIA - opin venjing
DATO & TÍÐ: Hósdagin 8. februar kl. 19.30
STAÐ: Tjóðpallur Føroya, Tórsgøta 9, Tórshavn
KOSTNAÐUR: Ókeypis


text:
8.a í Vágs skúla vann kappingina
Ársins roykfríi skúli
Tað var 8.a í Vágs
skúla, sum vann kappingina Ársins roykfríi skúli 2017.
Vinningurin, ein
bragdadagur, har flokkurin sleppur at síga og fremja onnur brøgd, varð handaður
í gjár í Vágsskúla.
Tað var skúlastjórin
John Henrik Holm, sum handaði heiðursplátuna. John Henrik Holm situr sjálvur í
Fólkaheilsuráðnum, so hann hevði tikið ráðslims hattin á í gjár, umframt at
hann er skúlastjóri í Vági.
Hýrurin var góður á næmingum og lærarum; skúlastjórin ynskti flokkinum og skúlanum til lukku. Flokslærarin hjá 8.a, Diana Müller, var ógvuliga fegin um at flokkurin, sum hevði kappast fleiri ferðir um heitið, endiliga hevði vunnið. Handaða silvurplátuna við áskriftini “Ársins roykfríi skúli 2017”, kemur at hanga í Vágs skúla og fer at minna á tann góða roykfría vegin”.


text:
Orknoyggjar
Orknoyggjar (skotskt gæliskt: Arcaibh, enskt: the Orkney Islands) eru ein oyggjabólkur millum Hetland og skotska meginlandið. Oyggjabólkurin er ein av 32 skotskum regiónunum. Tað eru 200 smáar oyggjar 16 km í ein norðan úr Caithness í Norðurskotlandi. Størsta oyggin nevnist Mainland (sama orð sum føroyskt meginland). Fólk býr á umleið 20 oyggjum.
Orkney hevur umleið 20 100 íbúgvar, harav búgva 7000 í høvuðsbýnum Kirkwall. Í ferjubýnum Stromness búgva umleið 2000 fólk.
Innihaldsyvirlit
Søga[rætta | rætta wikitekst]
Longu í 8. øld settu fyrstu norðmenninir búgv her. Oyggjarnar komu sum frá leið undir norskt vald, og norsk mentan, mál og virksemi gjørdist ráðandi.
Skara Brae[rætta | rætta wikitekst]
Bygdin Skara Brae varð bygd í yngru steinøld um 3000 f.Kr. Hon varð funnin av tilvild í 1850, tá ið sandurin, sum hevði fjalt bygdina øld eftir øld, feyk burtur í einum herviligum ódnarveðri. Í bygdini eru eini tíggju laðað hús. Veggirnir vóru laðaðir av fløtum hellum, gólvini vóru steinsett við stórum hellum. Innbúgvið var laðað av gróti ella høgt inn í veggin. Búnyttur og amboð vóru eisini av steini, sumt av beini. Viður var eingin, tí skógur veksur ikki í Orknoyggjum.
Skara Brae varð sett á heimsmentanararvslistan hjá UNESCO í 1999.
Landalæra[rætta | rætta wikitekst]
- Auskerry er ein lítil oyggj við vita og fuglareservati.
- Burray er ein lítil oyggj, sum hevur eitt savn við steinrenningum.
- Eday
- Egilsay
- Eynhallow
- Flotta
- Graemsay
- Holm of Papa
- Hoy
- Mainland
- North RonaldsayMainland
- Papa Stronsay
- Papa Westray
- Rousay
- Sanday
- Shapinsay
- South Ronaldsay
- Stronsay
- Westray
- Wyre
Føroyar og Orknoyggjar[rætta | rætta wikitekst]
Tað er vorðið alt meira vanligt, at føroyingar vitja Orknoyggjar, hetta kemst millum annað av tí at stuttleikabátar eru vorðnir alramannaogn, og at nógvur av bátaeigarunum dámar væl at vitja næstu grannalondini.
Myndasavn[rætta | rætta wikitekst]
Magnuskirkjan í Kirkwall - hon er nøkurlunda javngomul við Magnuskirkjuna í Kirkjubø.
Útsýni frá Pentland Firth.
Útgrevstur av Skara Brae.
Steinsirkulin Ring of Brodgar á Mainland.


text:
Co. Meath
County Meath (írskt: Contae na Mí) er ein county í írsku republikkini sum liggur í landspartinum Leinster. County Meath er 2.342 km² til støddar og fólkatalið er 162.831 (2006). Tann administrativi depilin liggur í býnum Navan, men nakrar almennar skrivstovur liggja í Trim, som er ein søguliga týdningarmikil býur. Meath, ið hevur arvað navn sítt frá kongadøminum Mide, liggur í tí miðírska láglendinum og bestendur í stóran mun av grasøkjum. County Meath hevur eisini tey einastu tvey Gaeltacht økini í landspartinum Leinster, í Rath Cairn og Baile Ghib.


text:
Tjóðveldi tvey uppskot á tingi
Á tingfundinum í dag, eru tvey uppskot hjá Tjóðveldi til 1. viðgerð. tað eru mál um broyting í skatting av kapitalvinningi, og um avmarking av samfelagsliga váðanum av útlendskum bankavirksemi
Í februar 2006 legði Bárður Nielsen, táverandi landsstýrismaður í fíggjarmálum, fram uppskot til lógarbroyting í kapitalvinningsskattalógini. Lógarbroytingin skuldi tryggja, at rentur, ið stava frá lántøku hjá fólkum, skuldu kunna mótroknast í kapitalvinningi. Tó ikki rentur, sum eru fevndar av lóg um stuðul til rentuútreiðslur. Orðingin í uppskotinum bleiv síðan broytt av táverandi samgongu, soleiðis at talan bleiv um, at bert rentur, sum stava frá lántøku í sambandi við keyp av virðisbrøvum, skuldu kunna mótroknast í kapitalvinningi.
Henda lógaráseting gjørdi tað fíggjarligt meira áhugavert fyri fólk at taka lán fyri at gera íløgur í virðisbrøv, tí við hesum kundu fólk mótrokna rentuútreiðslur til lán, ið tey tóku fyri at keypa virðisbrøv, í møguligum vinningi í sambandi við virðisbrøvini. Harvið skuldi minni skattur rindast av vinninginum.Við hesi lógarbroyting sendi táverandi samgonga og Løgtingið samstundis eisini fráboðan til fólk um, at ynski var um at skunda undir lántøku í sambandi við keyp av virðisbrøvum.
Hetta var eisini nakað, ið fleiri fólk valdu at gera, og eru fleiri eisini komin í fíggjarligar trupulleikar av hesum, eftir at partabrøvini eru fallin í virði, ella heilt hava mist teirra virði.
Eftir standa fólk við láninum.
Landsstýrismaðurin í fíggjarmálum hevur upplýst, at bara í 2006 og 2007 læntu privatfólk uml. 200 milliónir krónur til at keypa virðisbrøv fyri eftir nýggju regluni um mótrokning av rentum av lánum í kapitalvinningi. Hetta bendir á, at skattafyrimunurin hevur verið við til at skunda undir lántøku til keyp av partabrøvum. Fyri at tryggja, at lóggávan ikki framhaldandi óneyðugt eggjar fólkum til, at taka lán fyri at gera íløgur í virðisbrøv, verður við hesum lógaruppskoti mælt til at taka burtur ásetingina, ið heimilar mótrokning av rentum, sum stava frá lántøku hjá persónum í sambandi við keyp av partabrøvum.
Uppskotið kann takast niður her
Føroyski fíggjargeirin er týðandi partur av undirstøðukervinum í føroyska samfelagnum.
Hesin hevur tí eisini sera stóra ávirkan á tær fyritreytir, ið føroyingar, vinnulív og samfelagið
dagliga mugu virka innan, bæði nú og í framtíðini.
Tað er tí týðandi, at føroyskir myndugleikar støðugt tryggja, at teir karmar, ið fyritøkur í føroyska fíggjargeiranum virka innan, eru til frama fyri føroyska samfelagið, føroyskt vinnulív og føroyingar allar.
Fleiri viðurskifti eru týðandi í hesum sambandi, men hetta uppskot til samtyktar viðger ein høvuðstætt. Nevniliga samfelagsliga váðan av útlendskum bankavirksemi.


text:
Námsfrøðilig leiðsla góð, men vantar yvirskipaðan leist
Í einari nýggjari granskingarverkætlan hevur Jóhannes Miðskarð, ph.d. og adjunktur í leiðslu á barna-, ungdóms- og serstovnaøkinum, kannað námsfrøðiligu leiðsluna hjá føroyskum skúlaleiðarum.
Námsfrøðilig leiðsla er nakað annað enn - men tó samantvinnað við - starvsfólkaleiðslu, strategiskari leiðslu og fyrisitingarligari leiðslu. Í námsfrøðiligari leiðslu eru tvey høvuðsvirksemi: leiðsla av læraranna undirvísing og menning av organisatoriskum strukturum, sum menna læraranna undirvísing.
Í granskingarverkætlanini varð kannað, bæði hvussu skúlaleiðararnir fataðu teirra egnu námsfrøðiligu leiðslu, og hvussu lærararnir fataðu námsfrøðiligu leiðslu skúlaleiðaranna. Hetta var gjørt á fýra ymiskum skúlum í Føroyum.
Kanningin staðfesti, at hesir føroysku skúlaleiðararnir á ein dygdargóðan hátt útinna nógv virksemi, sum kunnu sigast at verða námsfrøðilig leiðsluvirksemi. Hetta skal eisini síggjast í ljósinum av, at skúlaleiðarar í Føroyum, inntil víðari, ikki hava fingið nakra beinleiðis eftirútbúgving í at leiða undirvísingina hjá lærarum.
Men kanningin staðfesti eisini, at hesir føroysku skúlaleiðararnir vanta ein yvirskipaðan leist, sum samansjóðar teirra námsfrøðiliga leiðsluvirksemi.
Úrtøkan av granskingarverkætlanini er ein vísindalig grein, ið er send til javnlíkametan hjá einum altjóða tíðarriti innan skúlaleiðslu. Harumframt eru fýra aðrar greinar, ið verða lagdar á heimasíðuna hjá Skúlablaðnum.
Samband:
Jóhannes Miðskarð, johannesm(at)setur.fo, tlf. 299426


text:
Jens Hákun Leo
16.11.2016 - 18:20
Tíðindi > Samfelag & Politikkur > Kommunalpolitikkur
- Vit, valevnini á Borgaralistanum, høvdu eina púra greiða avtalu, at fingu vit møguleikan, fóru vit eftir borgarstjórasessinum. So seint sum dagin fyri valið møttust vit seks, sum stillaðu upp á Borgaralistanum, og vit vóru púra samd um hetta.
Hetta sigur Jens Rói Sørensen, sum var eitt av valevnunum á Borgaralistanum á Tvøroyri til kommunuvalið í síðstu viku, við Kringvarpið í dag í sambandi við, at Anita Vibergsdóttir, ið fekk flest atkvøður á Borgaralistanum, og sum varð vald í býráðið á Tvøroyri sum tað einasta umboðið fyri Borgaralistan, og sum stóð í einari lyklastøðu, har ið hon kundi krevja borgarstjórasessin, ikki valdi at taka við borgarstjórasessinum, men heldur hinvegin læt hann fara til Kristin Michelsen á Kommunulistanum.
Hetta er Jens Rói Sørensen sera vónbrotin av, og heldur hann fyri í hesum sambandi, at hann ikki fekk nakað at vita frá nøkrum, um hvat skuldi henda, eftir at úrslitið av valinum var greitt, og Anita Vibergsdóttir brádliga stóð í einari støðu, har ið hon kundi velja ímillum eitt samstarv við annaðhvørt Javnaðar- ella Kommunulistan, sum báðir fingu tríggjar limir hvør í býráðið í Tvøroyrar kommunu:
- Vit høvdu sum motto, at vit ynsktu eina nýggja byrjan, og ein kann siga, at politikkur snýr seg um ávirkan, og vit mettu, at ein fær mest ávirkan, um ein situr sum borgarstjóri. Á hesum fundinum dagin fyri valið vórðu vit samd um, at vit skuldu møtast hjá hesum eina valevninum eftir valið, men eg fekk ongantíð nakað at vita frá nøkrum (eftir valið, red), sigur Jens Rói Sørensen við Kringvarpið.
Jens Rói Sørensen heldur víðari fyri, at hann metir, at Anita Vibergsdóttir skyldar Borgaralistanum, øllum stillarunum og teimum 289, sum valdu Borgaralistan, eina frágreiðing, hví hon gjørdi, sum hon gjørdi, eftir valið:
- Man ger klokkuklárar avtalur, men so finnur man út av dagin eftir, at hesar avtalurnar ikki verða hildnar, og tá ið man hugsar um, at mottoið hjá okkum er ein nýggj byrjan, so sum meiningin var við listanum, eri eg faktiskt øgiliga vónsvikin av, at hon (Anita Vibergsdóttir, red) ikki helt tað, sum vit ætlaðu. Eg eri misnøgdur við, at hon ikki sjálv tók við borgarstjórasessinum, nú hon fekk møguleikan. Eg haldi, at hon skyldar listanum, øllum stillarunum og teimum 289, sum valdu listan, eina frágreiðing, sigur Jens Rói Sørensen at enda við Kringvarpið.


text:
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er ætlað til undirvísing í fólkaskúlum og talvfeløgum – men er eisini væl egnað til sjálvlæru heima við hús.
Tað er Helgi Dam Ziska í hevur skrivað bøkurnar. Helgi er føddur í Havn í 1990 og hevur verið Føroya fremsti telvari síðan 2007. Í 2016 ognaði hann sær heitið sum stórmeistari í talvi. Hetta er lívlangt heiti, sum á leið 1500 telvarar í heiminum bera, og føroyingar ikki áður hava rokkið. Fyri avrikið varð Helgi valdur til ársins telvara í Norðurlondum árið 2016.
Grundbókin er býtt upp í 40 frálærutímar. Fyrstu 15 tímarnir venda sær til óroynda telvaran við frágreiðingum um grundreglurnar í talvspælinum. Sum tímarnir líða, verður innihaldið tó stigvíst meira avbjóðandi. Næmingurin lærir, hvussu hann eigur at byrja eitt talv, hvussu hann setir eitt álop í verk, og hvussu hann fremur skák og mát fleiri leikir fram. Kom og telva er so statt talvlæra til bæði byrjaran og tann roynda talvnæmingin.
Uppgávur hoyra til á leið helvtina av frálærutímunum. Hesar skulu verða loystar í uppgávuheftunum – Kom og telva I (s. 1-52) og Kom og telva II (s. 53-106). Svarlisti til uppgávurnar er í grundbókini.Bøkurnar fást til keyps á Bókamiðsøluni og í bókahandlunum frá hósdegnum 17. mai. Grundbókin kostar 198,- kr., og uppgávuheftini kosta 68,- kr.